Sei egun gehiago luzatuko dute greba Domino's Pizzako Bizkaiko langileek - Bizkaiko Hitza\nSei egun gehiago luzatuko dute greba Domino’s Pizzako Bizkaiko langileek\n2019, ekainak 14 Albisteak, Bizkaia, Ekonomia 149\nBizkaiko Domino’s Pizzako langileek abiatu berri duten greba luzatu eta lanuzteei beste sei egun gehitzea erabaki dute batzarrean. Deialdiak izandako “arrakasta” ikusita, grebari eustea erabaki dute, eta ekainaren 8an eta 9an egindako lanuzteei beste bi asteburu gehituko zaizkie horrela: gaurtik hasita igandera arte, eta datorren ostiraletik ekainaren 23ra arte. ELA sindikatutik salatu dutenez, gainera, jada lehenagotik langileek greba egiteko zituzten arrazoiei, Domino’s Pizza enpresak bi langile kaleratu izana gehitu behar zaio orain.\nIzan ere, Domino’s enpresako langileek bizi duten “muturreko prekaritate egoera” dela eta, antolatzea eta grebara jotzea erabaki zuten orain dela aste batzuk. Horretarako, Isa Garcia ELA sindikatuko delegatua haiekin batera izan da lanean hasieratik, eta, adierazi duenez, greba egoerari eutsiko diote langileen lan baldintzak hobetu arte. “Pairatzen ari diren prekaritatea benetan larria da, zentzu guztietan”, jakinarazi du Garciak. “Ez dute lan ordutegirik, atsedenaldiak ez dira errespetatzen, lan osasuneko hutsuneak nabariak dira…”, argudiatu du. “Esparru guztietan bizi dute prekaritatea, bere zentzurik zabal eta krudelenean”.\nAkordio baten bidez lan baldintzak aldatu egin dizkietela azaldu du, eta baldintza “kaskarren” metaketak eraman dituela langileak grebara. “Aski da! esan, eta gurekin jarri ziren harremanetan. Antolatzen lagundu diegu eta lanuzteak abiatu dituzte”. Momentuz, balorazioa “oso positiboa” dela dio Garciak, grebak jarraipen zabala izan duelako, batez ere banatzaileen artean. “Batik bat banatzaileak izan dira mugimendua abiatu dutenak, azken finean, haiek bizi dituztelako baldintzarik gogorrenak”.\nLanuzteen jarraipena %80 ingurukoa izan dela baieztatu du ELAko ordezkariak, eta, horregatik, jada egindako lau lanuzteei beste sei gehitzea erabaki dute. “Banatzaileen egoera jasanezina da, eta lan baldintzak hobetzea da duten helburu bakarra”.\nLangileen erantzuna ona izan den arren, Domino’s Pizza enpresak hartutako jarrera oso bestelakoa izan dela salatu du Garciak. “Ez du negoziaziorako inolako jarrerarik azaldu”, kexatu da. Esplikatu duenez, langileek mehatxuak jaso dituzte, eta enpresak ez du haiekin akordioren bat bilatzeko inolako asmorik azaldu. “Ez dira gurekin harremanetan jarri, ez dituzte langileak entzun eta, gainera, bi kaleratu egin dituzte”. Enpresak kaleratzeak argudiatzeko langileei kontratua amaitu zaiela dioen arren, sindikatutik argi dute greba egitea izan dela horren atzean ezkutatutako benetako arrazoia, eta, horregatik, salaketa jartzea erabaki dute. “Salaketa jarri dugu eta ikusi beharko da zer gertatzen den, guk langileen eskubideak defendatuko ditugu bide juridikotik, eta negoziazioan haien birkontratatzea eskatuko dugu”.\nHorrekin batera, lan ikuskaritzan ere bi salaketa jarri dituztela jakinarazi du Garciak, langileen greba eskubidea errespetatu ez dela argudiatuz. “Grebalariak ordezkatu egin dituzte eta hori ez da legezkoa”. Horregatik, momentuz enpresak negoziatzeko inolako borondaterik azaldu ez duenez, langileek borrokan jarraitzeko erabaki “irmoa” dutela adierazi du Garciak.\n“Lan baldintzak hobetzea da langileen helburu nagusia; berez, badago sententzia bat dioena ostalaritza hitzarmena aplikatu behar dela, baina, hala ere, guk ez diogu enpresari hori exijitu”. Lan baldintzak hobetzea helburu duten proposamenak entzuteko prest daudela erantsi du, eta horien arabera negoziazio bat abiatzeko. “Ordutegia eta lan baldintza minimo batzuk izan behar dituzte, egungo egoera ez baita jasangarria”.\nGreba banatzaileek beraiek martxan jarri izana ere adierazgarritzat jo du Garciak. Azaldu duenez, haiek kalean ematen dute eguna eta baldintza okerragoak dituzte. “Dendako kideen egoera ere prekarioa da, baina kalea beti da gogorragoa”, ohartarazi du. Jakinarazi duenez, banatzaileek banaketa bakoitzaren truke kobratzen duten gehigarriari esker irabazten dute soldata, hots, egiten dituzten bidaien arabera bizi dira. “Gehigarri hori, gainera, benetan baxua da eta horrek bidaia mordoa egitera bultzatzen ditu, betiere, ahalik eta azkarren”.\nHori dela eta, enpresa langileen izaeraz profitatzen dela deritzo, batik bat gazteek egiten dutelako lan eta aldi baterako lan modura hartzen dutelako. “Oso tenporala izaten da, langileak normalean ikasleak izaten dira eta diru apur bat ateratzeko helburuarekin hasten dira beharrean; orduan, aldi baterako baino ez dira egoten, eta enpresa egoera horretaz baliatu egiten da bidezkoak ez diren lan baldintzak ezarriz, jakitun direlako jendea ez dela kexatuko”.\nAurrera begira esperantza handiak dituztela dio Garciak, langileek grebari “gogotsu” ekin baitiote. Batzarren bidez hurrengo egunetarako protestak zehazten ari direla azaldu du, eta egoera hobetu ezean lanuzteei eutsiko dietela. “Ideia asko dituzte: martxak motorrekin, manifestazioak…”. Gainera, Garciak jakinarazi duenez, Gasteizen ere, biltzen hasi bide dira Domino’s Pizza enpresako hainbat langile, eta, horregatik, ez du baztertu etorkizunean protestak beste tokietara zabaltzeko aukera egon daitekeela. “Azken finean, langileek dioten bezala, ez dute galtzeko ezer; beraz, ez dute helburua lortu arte etsiko”, ohartarazi du.


Txillardegi-Hausnartu soziolinguistika sariak - Info - UPV/EHU\nInprimatu Txillardegi-Hausnartu soziolinguistika sariak\nSoziolinguistika sarien XII. edizioan berrikuntzak izango dira. Soziolinguistika Klusterra eta Euskal Herriko Unibertsitatea elkarlanean arduratu dira antolakuntzaz eta ‘Txillardegi–Hausnartu’ izena emango zaio aurrerantzean deialdiari, soziolinguista donostiarraren omenez.\nTxillardegi–Hausnartu Saria izenarekin, Jose Luis Alvarez Enparantza ‘Txillardegi’ euskal soziolinguista handia omendu nahi da. ‘Txillardegik’, besteak beste, unibertsitatetik euskararen inguruko ezagutza soziolinguistikoa eraikitzen egin zuen lan. 20 urtez izan zen Euskal Herriko Unibertsitateko irakasle, 1983/84 ikasturtean Zorroagako campuseko Pedagogia Fakultatean lanean hasi zenetik. Irakasle lanetan hasi berri zela defendatu zuen tesia, gerora ‘Euskal azentuaz’ liburua bihurtu zuena. Bereziki azpimarratzekoa da, era berean, soziolinguistika matematikoaren oinarriak hamabost urteren buruan finkatu zituela izen bereko argitalpenarekin. BAT soziolinguistika aldizkaria sortu zuen 1990ean eta zuzendari lanak bete zituen 2002ra arte.\nSarietara lanak aurkezteko baldintzak oinarrietan zehaztuta daude:\nInformazio osagarria, xehetasunak eta oinarriak:


Eta inauteriak iritsi ziren – Lauaxeta Ikastola\n•Ekitaldiak eta ospakizunak, Uncategorized @eu\nJoan den ostiralean Haur eta Lehen Hezkuntzako haurrek eurentzako egun berezi eta magiko batez gozatzeko aukera izan zuten: inauteriak, mozorrotzeak eragiten dien ilusio guztiarekin.\nPixkanaka, aurrera goaz eta umeek eskertzen dute. Guztiok pozik, normaltasunaren bidean aurrera goazela sentitzeaz , eta pixkanaka maskara baino haratago euren arpegi politak ikusteagaz!\nAurreko albistea“Gerra elkar ezagutzen ez duten eta elkar gorrotatzen ez duten gazteek elkar hiltzen duten lekua da; elkar ezagutu eta gorrotatzen diren zaharren erabakien ondorioz”Hurrengo albisteaUNESCOri atxikitako eskolak: etorkizuna zabalduz


January, 2011 | Kirol berriak\nEta orain errepidera\nEz du erraza izango Zdenek Stybar txekiarrak ziklo-krosean adina lorpen erdiestea errepidean, han jardungo baitu aurtendik aurrera Tom Boonenen Quick-Step taldean. Ziklo-kroserako zorionez, ez du neguko espezialitatea utziko eta datozen urteetan ere lokatzari distira atereaz jarraitzeko asmoa du bigarren urtez jarrian Munduko Txapeldun egin den 25 urteko txekiarrak.\nZiklo-krosean lortu beharrekoa lortu du: Munduko Kopa, Superprestigioa eta Munduko Txapelketa iaz, Munduko Txapelketa aurten. Baina abenduan belaunak onartu izan balio beste biak ere aldean izango zituen seguru aski, egungo espezialistarik onena da-eta Stybar.\nQuick-Step taldearekin sinatu duelarik, errepiderako urratsa egingo du orain txekiarrak. Udaberrian klasiko handietan ikusi bide dugu. Zer egin dezakeen da galdera. Badira itxaropena pizteko moduko aurrekariak. Eta ez gutxi. Roger De Vlaeminck belgikarra ziklo-kroseko Munduko Txapeldun izan zen 1975an. Monsieur Paris-Roubaix goitizena jarri zioten Iparraldeko Infernua lau aldiz irabazi zuelako, beste inork baino gehiagotan. Horretaz gain 22 etapa garaipen lortu zituen Giroan (Tourrean eta Vueltan bana), eta historian garaipen gehien erdietsi dituen hirugarren ziklista da 207 garaipenekin. Soilik, Eddy Merckx (319) eta Rik Van Looy (272) ditu.\nThis entry was posted in Txirrindularitza, Xabier Usabiaga on 31 January, 2011 by .\nIkastaro eredugarria Down Underren\nAmaitu berri den Tour Down Underren oso ziklista gazteak nabarmendu dira. Horrenbestez ezezagunak dira oraindik jende askorentzat, baina denbora kontua baino ez da, aurki mundu guztiak ezagutuko ditu. Cameron Meyer (irabazlea), Matthew Goss, Michael Matthews (denak australiarrak) edota Ben Swiftek (Britania Handia) euren nortasunaren arrastoa utzi dute eta bide batez, ziklismoan tradiziorik handiena duten herrialdeei ikastaro eredugarria eman diete.\nKirolean ez dago sekreturik, arrakastaroko giltzarriak bi dira, kasta eta lana. Kasta, edo klasea edo dena delakoa, sortzez ekartzen da, naturaren baitan dagoen ezaugarria da eta horren aurka ezin da deus egin. Baina lanari dagokionez, ez dago ondo jarduteko mugarik. Horretan ari dira nagusitzen Australia eta Britania Handia. Biak ala biak ziklismoaren seaskan daude oraindik, ia ia jaio berriak dira, baina aurrea hartu diete lozorroan gelditu diren herrialdeei.\nHerrialde horietan fisiologo apartak hezi dituzte, ikerketan inbertsio handiak egin dituzte, baita materialetan ere, eta prestaketaren zenbait arlotan aitzindari izaten ari dira. Pista oinarri hartuta, federazioetako teknikariek lan bikaina egin dute. Salbuespenik gabe arestian aipaturiko ziklista denak, eta askoz gehiago ere bai, pistarako egindako epe luzeko egitasmoetatik atera dira eta orain fruituak errepidean ere ari dira jasotzen.\nLehen hori, materialarekin bakarrik gertatzen zen. Bizikleta egile ia denak, eta baita osagarrienak ere, Italiakoak ziren, edo Frantziakoak. Orain, beste hainbat herrialdeetako etxeek gain hartu diete. ProTourreko taldeen materialari erreparatu besterik ez dago. Orain, hori ziklistekin ere gertatzen ari da. Ondo planifikatu, koordinatu, eta garatutako lana erabakigarria izaten ari da.\nThis entry was posted in Txirrindularitza and tagged Tour Down Under on 23 January, 2011 by .


Kaixo!!! Garazi eta Elbereth gara eta hau gure lehenengo web orria da. Gaur Sasieta Mankomunitateko kideak eskolara etorri dira 6. mailako ikasleoi birziklapenari buruzko tailerrak eskaintzera. Gu bertan izan gara grabatzen eta argazkiak egiten hauen berri emateko. Oso jolas politak iruditu zaizkigu eta primeran pasatu dugu.\nEspero dugu gure lana gustukoa izatea.\nGarazi eta Elbereth\nKaixo!!! Garazi naiz eta 6. mailako Beltz taldean naiz. 11 urte ditut eta Ordizian bizi naiz, baina Gaintzan jaio nintzen. Anaia txiki bat dut, 1. mailan dago eta Aritz deitzen da. Abestea, dantza egitea eta zaldian ibiltzea gustatzen zait. Nire animalia gustukoenak zaldia eta untxia dira. Nire kolore gustokoena berde turkesa da.\nKaixo!!! Elbereth naiz. 5. mailako Beltz taldean naiz eta 9 urte ditut. Ordizian jaio nintzen eta bertan bizi naiz. Ni baino txikiagoa den Luthien izeneko ahizpa bat dut. Mendian ibiltzea, marraztea, eta animaliekin ibiltzea gustatzen zait. Nire animalia gustokoenak zaldia, txakurra eta koala dira. Nire kolore gustokoena turkesa da.


Erditu ondoko nekeari aurre egiteko lau gako | Consumer\nErditu ondoko nekeari aurre egiteko lau gako\nLaguntzea, ondo elikatzea edo lo egiteko une bakoitza aprobetxatzea ezinbesteko aholkuak dira umea jaio eta lehen egunetan\nSeme baten jaiotzak betiko aldatzen du bizitza. Aldez aurretik dakigun zerbait da, ontziratu gabe, baina askotan ez da hain kontuan hartzen erditzearen ondoren amaren bizitza ere aldatu egiten dela. Eta, batzuetan, errotik. Alde batetik, gorputzak egokitu egin behar du: bizitza «estra» izateari uzten dio, eta organismoaren pieza bakoitza egoera normalera egokitu behar du berriro. Bestetik, antolatzeko beharra sortzen da, haurtxoaren presentziak ezarritako eskakizun berriak ohiko ohiturekin konbinatzeko: lo egin, lan egin, etxeko lanak egin, aisialdiaz gozatu…\nHorren guztiaren ondorioz, erditu ondorengo lehen egunetan amak bereziki nekatuta sentitzen dira. Hala ere, ez da egoera itzulezina, agortzearen ondorioak arindu egin baitaitezke. Lau aholku aski dira nekea gehiegizkoa izan ez dadin eta amaren eta haurraren arteko harremanaren lehen egun garrantzitsu horiei ez eragiteko:\n1. Laguntza jaso\nAhal den guztietan, saiatu zure bikotekideak, senitartekoek, lagunek edo gertu dagoenak behar duzunarekin laguntzen. Bereziki, etxeko lanei dagokienez, denbora eta energia kentzen baitute. Egokiena haurrari arreta jartzea da, hura ezagutu eta gozatzea, eta, beraz, gainerako gauzetarako laguntza orok ongi etorria izan behar du.\nEz dagoela inor inguruan? Bada, ezer ez: zu, garrantzitsuena. Eta ezer ez da umea baino garrantzitsuagoa. Hau da, bota ezazu bera beste ezer ez balitz bezala, beste zerbaitetarako denbora egongo baita.\n2. Ondo jan\nHaurra zaintzea ere bada. Ahalik eta gehiena emateko, ondo egon behar da. Horregatik, funtsezkoa da dietari arreta jartzen jarraitzea, haurdunaldian egiten zen bezala.\nEsan ohi den bezala, erregina gisa gosaldu behar da. Haurtxoaren lehen garaietan, gauak gogorrak dira, ez egin lotan, ez eta lehen bezain laztasun handiz ere. Gorputzak ez du jada ohituta zegoen atseden guztia hartzen? eta funtsezkoa da eguneko lehen bazkariarekin pilak kargatzea. Funtsezkoa: ugaria eta askotarikoa izatea. Eta zukuak sar badaitezke, hobeto.\nHori bai, “ugaritasuna eta aniztasuna” ez dira “gehiegizkoa eta bereizi gabea” esan nahi. Saia zaitez eguneroko bost otorduren eskema errespetatzen eta era askotako dieta egiten, fruta eta barazki ugari erabiliz. Edoskitzeko garaia ere bada, eta gorputzak bitaminak eta mineralak eskatzen ditu. Egokiena osoko zerealak eta arrainak jatea da, eta saihestu koipe aseak, gasdun edariak, gehiegizko azukreak, janari minak eta (funtsezkoa hurrengo aholkuarentzat!). kafea.\n3. Ahal den guztia egin\nAma guztiek esaten dute: gauak, hasieran, gogorrak dira. Bitxia da haurtxoak tiraldi batetik lo egitea; eta haiek egiten ez badute, haien amak ere ez. Lo txarraren ondorioak nefastoak dira, batez ere hainbeste eskatzen den etapa batean: energia gutxiago izateaz gain, malumorerako joera dago, eta ezin da ondo atseden hartutako pertsona baten arreta-maila bera mantendu.\nHorregatik, aholkurik onena lo-denbora maximizatzea da. Hau da, ahal den guztia lo egitea. Beste garai batzuetan bat mespretxatzeko luxua ematen zuen burugogor hori primeran etor daiteke orain, atseden hartzeko denbora ondasun urria denean. Egunetako korrika egitean, hura aprobetxatzen ohitzea erraza izango da (saihestezina ez esateagatik). Era berean, haurrak amaren ondoan lo egiten badu, bularra altxatu gabe emateko aprobetxa daiteke, eta esperientzia pixka batekin… lotan egon arte!\nNolanahi ere, ez da larritu behar, denborak aurrera egin ahala hobetzen baita. Zure haurrak hiru hilabete dituenean, bere ametsa ez da hain etena izango, eta lotarako plazera sentituko duzu berriz ere ordu batzuetan jarraian…\n4. Berarentzat ere denbora bat eskaintzea\nLo egiteko denbora maximizatu behar denez, beharrezkoa da, halaber, aisialdirako. Musika gogokoena jarri, presarik gabeko bainua hartu, haurraren lehen egunetako egunkari bat idatzi? Lasaigarria, bizigarria edo entretenigarria den edozein jarduerak hasierako nekeari aurre egiten lagunduko du.\nHemen, denbora gehiegi behar ez duten jarduerak izatea gomendatzen da. Adibidez, film batez gozatzeko etenik gabe ikusi behar bazenuen, hasierako kredituetatik hasi eta “The End” delakoraino, hobe da, eta ez orain saiatu ere, baliteke esperientziak sortzen dizun gauza bakarra frustrazioa izatea. Hobe da serie bat probatzea… edo film bat “zatika” ikustera ausartzea. Dibertigarria izan daiteke.\nEta, oso garrantzitsua, ez ahaztu zu ere. Ama berria izateak ez du esan nahi emakumea izateari utzi behar zaionik, eta, beraz, maitasun handia hartu behar da. Eska iezaiozu (bai, zuk eskatzen jarraitzen duzu) zure bikotekideari masaje bat edo harrapari batzuk emateko. Arreta eta afektua loa bezain suspergarriak dira.\naholkuak deskantsatu egunak neke posparto-eu primeros-eu


Emazteen kontrako indarkeriak - Donibane Garazi\nAccueil » Bizimodua » Emazteen kontrako indarkeriak\nAzaroaren 25a Emazteen kontrako indarkeriaren kontrako nazioarteko eguna\nDonibane Garaziko herria, emazte eta gizonen arteko berdintasuna komisioaren bitartez mobilizatzen da, indarkeriaren biktima diren emazteek laguntza eta segipen bat ukan ditzaten, informazioaren bidez.\n1999tik, azaroaren 25a Emazteen kontrako indarkeriaren kontrako nazioarteko eguna da.\n1960ko azaroaren 25ean, hiru emazte Dominikar hil zituzten, Mirabal ahizpak, Dominikar Estatuko buruak manaturik. 1999ko urriaren 19an, Nazio Batuen Batzar Nagusiaren 54. bilkuran, Dominikar Errepublikako ordezkariek eta 74 estatu kidek konponbide proiektu bat aurkeztu zuten, azaroaren 25a emazteenkontrako indarkeria ezabatzeko nazioarteko eguna izan zedin. Egun horretan, gobernuek, nazioarteko erakundeek eta gobernuz kanpoko erakundeek sentsibilizazio lanak egin dituzte fenomeno larri horri buruz.\n54/134 konponbidea 1999ko abenduaren 17an bozkatua izan zen.\nAsanbladak emazteen kontrako indarkeriari buruzko adierazpena onetsi zuen 1993ko abenduaren 20an.\nSexu jazarpena. 2012ko agorrilaren 6tik geroz, sexu jazarpenari buruzko legeak azken huni delituaren definizio zabalagoa eta zehatzagoa emaiten du. Gehienezko kondenak larriagotzen ditu, biktimen kontrako diskriminazioak zapaltzen ditu, mundu zabalean sexu jazarpenaren prebentzioa indartzen du.\n– 3919. Indarkeriaren biktima diren emazteak edo lekukoak harremanetan jartzen ahal dira 3919 zenbakian, astelehenetik ibiakoitzera, 8:00etatik 22:00etara. Zenbaki hau dohainik da telefono finko batetik. Ezin da ikusi fakturetan.\n– “08 biktimak” (08 842 846 37). Indarkeriaren biktima guzier zuzendua den zenbakia, edozein motako kaltea izan ere. Jazarpenaren biktimak edo lekukoak 08 biktimarekin harremanetan jartzen ahal dira, asteko 7 egunetan, 9:00etatik 21:00etara. Zenbaki hau hau ez zergaz kargatua.\n– Jendarmeria – Polizia: 17 edo 112\n– Larrialdizerbitzua 15\n– 114 zenbaki bakarra edo SMS-a entzumen urritasuna dutenentzat:\n– Joan Baionako Ospitaleko larrialdietara edo Biarritzeko Aguilera Klinikara (norbaitekin edo bakarrik)\nHorretaz hitz egiteko eta informatzeko\nAtherbea Euskal Herria: 05 59 46 40 86\nACJPB / Euskal Herriko biktimer laguntza: 05 59 45 93\nCIDFF / Informazio juridikoa: 06 37 95 78 22\n(Asteartetan, 14:00etatik 16:00etara, hitzordu bat hartuz, Donazaharreko Lutxibordan SDSEI-ak duen permanentzian)\nEuskal Herriko Familia plangintza zerbitzuan: 09 83 86 73 06\nVIE / Etxeko bikoteen arteko indarkeriak / Donibane Lohizune: 05 59 08 04 04 04\nUvie / Biktimologia Unitatea / Euskal Kostaldeko Ospitalea: 05 33 78 81 37\nBaionako abokatuen batzordea/ Permanentzia juridikoak: 06 22 05 02 35\nSIAO / Harrera eta orientaziorako zerbitzua: 05 59 52 60 93\nBIZILEKU BAT XERKATZEKO\n115. Frantziako numero nazionala\nJendarmeria edo komisaldegia\nErrepublikako Prokuradorea (postaz)


Efemeridea. Anton Abbadia, “zazpiak bat” mezuaren sortzailea 1897ko martxoaren 17an hil zen Parisen - Euskonews\n695 Zenbakia 2015-03-04 / 2015-04-01\nEfemeridea. Telesforo Aranzadi, antropologo garaikidea, 1945eko otsailaren 12an hil zen Bartzelonan\nEfemeridea. Pierre Lafitte Ithurralde Baionan zendu zen 1985eko otsailaren 23an\nEfemeridea. Isaak Lopez Mendizabal idazlea 1977ko otsailaren 27an hil zen\nEfemeridea. Eduardo Txillida eskultore donostiarra 1924ko urtarrilaren 10ean jaio zen\nEfemeridea. Piarres Larzabal idazle eta antzerkigilea Ziburun hil zen 1988ko urtarrilaren 11an


Ia 15.000.000 euroko aurrekontua izango du Mankomunitateak - etakitto.eus\nIa 15.000.000 euroko aurrekontua izango du Mankomunitateak\nGaur, eguena, 2022rako aurrekontua aurkeztu du Debabarrena Eskualdeko Mankomunitateak. 14.890.565,16 euro izango ditu aurtengo jardunerako, iaz baino %2,66 gehiago. Aurrekontuko kopururik handiena hiri-hondakinak gaika biltzeko zerbitzura bideratuko da, 9 milioi euro pasa. Gainerako 4 milioi euro pasak kale-garbiketarako izango dira. Erakundeko presidente Arraizek esplikatu duenez, helburua da Mankomunitatearen “zerbitzuen kalitateari eustea”.\nGaur goizean, Mankomunitateko presidente Iosu Arraizek prentsaurrekoan esplikatu duenez, aurten, Mankomunitateak 14.890.565,16 euroko aurrekontua izango du, iaz baino %2,66 handiagoa.\nMankomunitatearen ardurapeko bi zerbitzuen artean, honela banatuko da dirua:\n9.196.621,51 euro izango dira hiri-hondakinak gaika biltzeko, 2021ean baino 68.254,53 euro gehiago. Honako partidak indartuko dituzte: langile gastuetara bideratutakoak (hiru lanpostu gehiago sortuko dituzte); uharteen garbiketarakoa; herriz herri ematen dituzten organikoendako poltsak erostekoa eta Mankomunitateko ibilgailuak berritzekoa.\n4.252.587,65 euro, berriz, izango dira kale-garbiketarako, 2021ean baino 177.744,55 euro gehiago. Kasu honetan, inbertsiorik handienak izango dira makina berriak erosteko: makina garbitzaile elektriko bat, sasiak garbitzeko makina elektrikoa eta presio bidezko garbiketa-makina.\nPartida berri bi\nBestalde, Arraizek azpimarratu du Mankomunitateak 26.000 euroko bi partida berri txertatu dituela 2022ko aurrekontuan. Kasu horretan, partidetako bat da legeak eskatzen duen Jasangarritasun Energetikoaren Plana gauzatzeko (erakundearen eraginkortasun energetikoa bultzatzeko).\nBestea, berriz, Mankomunitatearen ibilgailu flota energetikoki eraginkorragoak diren ibilgailuengatik aldatzeko dauden aukerak aztertzeko izango da.\nHerritar bakoitzeko 185,44 euro\nAurrekontu totala bestela ikusita, 2022an, Mankomunitateak herritar bakoitzeko 185,44 euro inbertituko ditu Mankomunitateak, hondakinen bilketan, birziklatzean eta kale garbiketan.\nErakundeko presidenteak azpimarratu du “ahalegin berezia” egin dutela “zerbitzuen kalitatea hobetzeko, eskualdeko birziklatze-datuak hobetzen jarraitzeko” helburuarekin. “Horrek kalitatezko zerbitzuak eskaintza eta herritarren inplikazioa eskatzen ditu eta eskualdeko gaikako bilketa hobetzeko gure aldetik egin dezakegun guztia egiteko konpromisoa hartu dugu aurten ere”, esan du Arraizek.\nEra berean, hark gaineratu du aurrekontua osatzerakoan, euren helburua izan dela Mankomunitatea osatzen duten Udalen kuotak mantentzea eta ahalik eta gutxien igotzea.\nBestalde, inbertsioei dagokienez, 1.376.142 euro bideratuko dituzte, batik bat, baliabide materialak hobetzeko.\nSarrerei dagokionez, berriz, 843.502 euroko diru-sarrerak izango ditu Mankomunitateak, 2021ean baino 37.641 euro gehiago. Kasu honetan, nabarmendu dute diru-sarrera gehiago izatearen arrazoi nagusia dela Saica Natur Norte SL enpresarekin papera eta kartoia saltzeko duten kontratua. Hortik 95.000 euro eskuratuko dituztela aurreikusi dute.\nEta gastuen atalean, kopururik handienak dira, batik bat, langileen soldatak ordaintzeko zein Gipuzkoako Hondakinen Kontsorzioak fakturatutako hondakinen alta kudeatzeko.\n« 256 positibo gehiago atzeman dituzte Eibarren eta intzidentzia-tasa 6.710,78koa da Enpresen digitalizazioa eta 4.0 industriaren garapena bultzatzeko programa abian »


Osakidetza eta ni - - Tolosaldeko ataria\nOsakidetza eta ni\nKoldo Aldabe 2021-07-02 16:58\nGauzak ondo bidean, gaur jasoko dut COVID-19aren aurkako bigarren txertoa. Ez nago ez pozik, ez harro, ez triste ez lotsatuta, ezta haserre ere. Betebehar zibiko bat iruditzen zait, niregatik bainoago, albokoengatik, ezagun zein ezezagunengatik.\nEz naiz txerto-zalea, eta badakit guri egin diguten ziztadei esker milioika dolar eta euro poltsikoratuko dituztela lehendik ere dirua erruz dutenek. Iritsiko da haiei kontuak eskatzeko ordua. Baina iruditzen zait, uneotan, txertoari uko egitea baino askoz eraginkorragoa litzatekeela txertoa unibertsalizatzeko, patenteak nazionalizatzeko alegia, aldarrikatuko bagenu guztiok.\nBeno, ba gaur amaituko dut immunizazio prozesua, lehen esan bezala, ondo bidean. Izan ere, aste batzuetako atzerapenarekin jaso nuen lehenbiziko dosia, Osakidetzaren txertatze kanpainaren datu-basean, naizena baino bi urte gazteago ageri bainintzen. Txertatze datu-basean diot, datu-base orokorrean, gerora esan zidatenez, ongi ageri baita nire jaiotze data.\nTira, ez da Osakidetzarekin izan dudan gorabehera bakarra. Baina argi gera bedi, ez naizela ari osasun langileez. Gai burokratiko-administratibo eta datu-basearen kontuekin izan ditut gorabeherak, eta pertsona bakar bati gertatzeko gehiegitxo iruditzen zaidalako aipatuko ditut.\nHamasei urterekin jakin nuen penizilinari alergia diodala, astebetez angina gogor batzuk tratatzeko egunero ziztadak jasoz ibili ostean. Azkenekoa jaso, eta biharamunean pikortaz josita jaiki nintzen ohetik. Orduz geroztik, mediku-etxe edo osasun zentro desberdin batera joan naizen bakoitzean, artatu nauenak mediku historiaz galdetu didanean eta alergikoa naizela erantzun diodanean, errieta egin dit Osakidetzaren datu-basean ez zelako halakorik ageri. Dirudienez argi gorri bat agertu behar zen pantailan nire datuetan sartzerakoan, eta argia itzalita ei zeukaten.\nBiopsia bat egiteko hitzordua jaso, eta bi orduz itxarongelan eman ostean, niri biopsiarik ez zegokidala esan zidaten beste batean; hitzordua beste batentzako ei zen, ez niretzako, eta etorri nintzen bide beretik etxera joateko esan zidaten.\nAste batzuetako atzerapenarekin jaso nuen lehendabiziko dosia, Osakidetzaren txertatze kanpainaren datu-basean, naizena baino bi urte gazteago ageri bainintzen\nKontsulta batean nire datuetan emakumezkoa nintzela ageri zela ere esan didate. Horrek ez nau gehiegi kezkatzen, ez naiz nire sexu identitatearen beldur. Kezkagarria litzateke, hori bai, esaterako, basektomia bat egitera joan eta Falopioren tronpak josita irtetea, baina halakorik ez zait gertatu. Gertatu zait, ordea, prostata erauzia nuela uste zuen mediku batek artatzea, hala jartzen baitzuen nire mediku historiak. Oker hori ere, aitari egin baitzioten ebakuntza eta ez niri.\nHoriek dira Osakidetza eta nire artekoaren gaizki-ulertuetako batzuk. Denak ezin konta, akordatu ere ez naiz egiten eta. Adiskide bati ere oraintsu gertatutako hau ere aipatu nahiko nuke, ordea. Ezkerreko eskuko hatz lodia minduta joan da laneko medikuarengana, eta txundituta irten da hark esan dionarekin: denbora batean ezingo duela behirik jetzi. Etxera joan da, medikuaren paperak begiratu ditu, eta orduan jakin du arrazoia: lanbidez igeltsero da nire laguna, baina paperetan «lechero» ageri da. Beno, isil nadin, berriro errieta egingo didate-eta kuadrillakoek, haien esanekin betetzen ditudalako zutabe hauek.


Beasaingo komertzio gunea euskalduntzea du helburu Udalak. Noticias de Gipuzkoa\nBeasaingo komertzio gunea euskalduntzea du helburu Udalak\nAzkeneko Osoko Bilkuran aho batez onartu ziren merkataritzan euskara erabiltzeko laguntzen kopurua handitzea\n2018(e)ko apirilaren 1a, igandea - 06:03etan eguneratua\nBeasaingo kale nagusiko irudia.\nbeasain- Beasaingo Udaleko azken Osoko Bilkuran hainbat erabaki hartu zituzten ohiko legez, eta tartean, alderdi guztien onesperari esker HerriLab izeneko egitasmo pilotua Beasainen abian jarriko da gizon eta emakumeen arteko berdintasunaren alde aurrera pausoa emateko. Hala, “Beasain kontziliazio eran-tzunkideko praktikak abiarazteko laborategia bihurtuko da”, nabarmendu zuten joan den asteko bilkuran.\nGipuzkoako tamaina ertaineko eta enpresa jarduera nabariko udalerria izanik, bertan egingo da proiektu hau eta aldi berean, ikasteko eta esperimentatzeko gune izango da. Hala, Gipuzkoako lurralde osoaren-tzat ikasteko eta ekarpenak egiteko lekua bihurtuko da.\nBestalde, aho batez onartutako beste proposamen bat diru-laguntzak emateko oinarriak izan dira. Merkataritzan hizkuntza paisaia euskalduntze aldera, eta gaztelaniaz dauden errotulu nagusi eta irudi korporatiboko elementuen kopurua jaisteko asmoarekin, laguntzen kopurua handitzeko proposamena aurkeztu zen Osoko Bilkuran. Horrela, guztien aldeko bozkei esker aldaketak egongo dira eta errotuluen kasuan, diru-laguntzen kostuaren %30 izan beharrean %50 izango da Udalaren kargu joango dena. Irudi korporatiboen kasuan, berriz, testua euskara hutsez jarriz gero, kostuaren %50 ordainduko du Beasaingo Udalak. Laguntzei buruzko informazio zehatza Igunean dago eskuragai.\nUdalbatzaren osoko bilkuran aztertutako beste gai batzuen artean honako hauek aztertu edo onartu ziren: Edorta Diez del Riok zinego-tzi karguari uko egitea lan arrazoiak medio, Eusko Ikaskuntzarekin Udalak duen hitzarmena berritzea, honen bidez Beasaingo Udala bazkide babesle izaten jarraituko du egitasmo ezberdinetan elkarlanean aritzeko;eta 2018ko Udaleko plantilla eta lanpostuen zerrendaren onespena.\nBestalde, Osoko Bilkuraren aurretik gobernu batzordean aztertu ziren gai nagusien artean, Martin Aranburu eta Zapatari kaleko hirigintza lanen esleipena onartu da. Sasoi Eraikuntzak SL enpresa izango da lanak burutuk dituena 403.101,31 (+BEZ) euroko kopuruagatik. Lanak maiatzaren hasieran hastea espero da eta lanek hamabi asteko egikari-tze epea izango dute. - M.A.


kritiken hemeroteka » Egin dezagun tragedia bat\n« Ero | Alegoria abstraktua »\nEgin dezagun tragedia bat Aritz Galarraga / 2008-12-05\nJuanjo Olasagarreri irakurriak genizkion aurretik: aurreko nobela, Ezinezko maletak, hainbat poema (Gaupasak, Bizi puskak eta Puskak biziz bildumetakoak), baita egin dituen itzulpenak ere (Auden eta Larkin). Eta, horrexegatik, irrika biziz espero genuen haren bigarren eleberria, T (Tragediaren poza) izenez kaleratu berri dena. Gauzak aurreratzen ari naiz, baina, esango dut, gehixeago espero nuela nobela berritik, ez nauela bete-betean harrapatu. Hasteko, esan beharra dago, ezer gutxi duela ikusteko bigarren lan honek lehenengo harekin, ezpada, adibidez, pertsonaien muturreko karakterizazioan, eleberri berrian pertsonaien karikaturizaziora iristen dena. Lekunberri fikziozkoak, apalxeago bada ere, erreferentzia izaten jarraitzen du hemen, Donostia, Gasteiz eta Hendaiarekin batera. Eta zorioneko euskal gatazkak ere (orain artean gutxiegi, orain dagoeneko gehiegi?) badu bere tartea eleberrian azaltzen diren gaien artean. Hori esanda ez dugu liburu hau beste harekin konparatuta juzkatuko, bere baitako meritu eta demerituengatik baizik.\nIzenburuko “t” hizkiak gauza bat baino gehiago iragar dezake, nobela irakurtzen hasi bezain pronto igarriko diogunez. Terese pertsonaia nagusiaren iniziala izan daiteke, esaterako: tragediaren inguruko ikastaro bat hartzen hasiko da bera, unibertsitatean, Barrutia deituriko morroia duela irakasle. Hara haren auto-aurkezpena: “Gasteizko Unibertsitateko irakaslea, ETAren terrorismoak mehatxatua, tragedian, euskal tragedian bereziki aditua, Ermuko Foroko kidea, Savaterren eta Juaristiren laguna, Atxagaren mesprezatzailea, Koldo Izagirreren etsaia”. Eta jarraian aurkeztuko du, lehor, protagonista: “neska eder hau, Terese Lasa, ikasle bat”. Aita hiltzear du, minbiziak jota. Amarekin harreman tirabiratsua. Ez hobea Ibon mutil-lagunarekin ere. Eta Barrutia hartuko du begiko. Horiez gain, bada gertakari ilun bat Barrutia eta Tereseren aita lotzen dituena. Eleberriaren azken aldera, “Terese egin dezagun tragedia bat” eskatzen dio Barrutiak. Eta horixe bera da Olasagarrek egin duena pertsonaia eta hari horiekin guztiekin, tragedia garaikide bat.\nLiburuaren agerpenaren karietara, prentsako berrietan irakurri nuen Olasagarreri, doktoretza ikasketak amaitzear zegoela, Bernardo Atxagaren Gizona bere bakardadean liburua aztertzea tokatu zitzaiola. Horren inguruko tesi bat egiten hasi zela, baina amaitu aurretik bertan behera utzi zuela. Eta hori pasa zait niri T eleberria irakurtzen ari nintzen bitartean, une batzuetan, tesi bat irakurtzen ariko banintz bezala sentitu naizela. Liburuaren lehen partean batez ere, Barrutiaren klaseko azalpenak eta Tereseren apunteak tarteko, tragediari buruzko kontzeptu teoriko eta abarrek pisu handiegia hartzen baitute, irakurketa astun xamarra eginez. Kontakizunari erritmo narratibo handiagoa falta zaiola iruditu zait, liburuaren bigarren partean gehiago lortzen duena. Eta gero, eszenak, nola esan, urrutiegi eramanak daude, irensten gaitzak: arropa denda bateko aldagelan, Barrutiak, jantzi ezberdinak jantzarazten dizkion bitartean, Tereseri tragedien laburpena egiten dionean, adibidez, edota Teresek, Barrutiak eta Kaskamotzak, irakaslearen bizkartzainak, itsas ertzean duten eszena, Barrutia itsasoari galdezka hasten zaionean. Horiengatik diot gehixeago espero nuela Olasagarreren nobela berri honetatik.


Normala da nire umetxoa hain sarri esnatzea negarrez gauean? | BBK Family\n“Maika eta Josu bosgarren aldiz esnatu dira gauean, 8 hilabeteko umetxoa negarrez entzun dutelako.Ez dute ulertzen zer gertatzen zaion… Asko ez dela eman dio Maikak bularra… Leher eginda daude, eta normala ote den, gaixo egongo ote den edo arazoren bat izango ote duen galdetzen diote beren buruari… Esan zieten lo gutxi egingo zutela, bai, baina hau ez da normala… Bihar bertan dei egingo diote pediatrari… baldin eta telefonoa hartzeko kemenik gelditzen bazaie…”\nEgoera hori guraso askok partekatu dugu seme-alaben hazkuntzan. Eta geure buruari galdetzen diogu: “Normala da hainbeste aldiz esnatzea? Zerbait txarto egiten al dugu? Zer egin dezakegu?”. Artikulu honetan horri buruzko ideia batzuk jasoko ditugu.\nUmetxoaren loa ez da pertsona helduarena lakoa\nEzin dugu umetxo baten loa pertsona helduenarekin alderatu. Ezta neska-mutiko handiagoenarekin ere. Alex Bilbaok, Elizabeth Panleyk eta beste aditu batzuek umetxoen loa azaltzen duten gako batzuk eman dizkigute:\n-Haurtxoek askoz ere ordu gehiago lo egin behar dute, eta eguneko eta gaueko hainbat unetan “banatzen” dituzte. Nekatuta daudenean lo egiten dute. Eta hauek dira nekearen seinale batzuk: egonezina, aharrausiak, isiltasuna, jostailuekiko interesa galtzea edo begirada lausotua.\n-Loaldi arinagoak eta loaldi sakonagoak izaten dituzte, txandakatuz joaten direnak. Helduek ere bai, baina umetxoen kasuan, fase horiek laburragoak izaten dira, eta, beraz, askoz ziklo gehiago dituzte bata bestearen atzetik.\n-Haurtxo batek, loaldi sakonago bat amaitzen ari denean eta loaldi arinago bat hastera doanean, litekeena da gorputzean beharrizan bat (gosea, ipurdiko ezerosotasuna, hortzoietako mina, kolikoak, bakardadea, …) hautematea, esnatzea eta negar egitea estres hori arindu eta konponbide bat bilatzeko. Hori hainbat aldiz gerta daiteke gauean, fase edo aldien arteko “trantsizio-une” dezente daudelako.\n-Haurrak lo-aldi arinean daudenean, euli baten hotsarekin esna daitezke. Hori bereziki nabarmena da loaldiko lehen 20 minutuetan. Horregatik, batzuetan iruditzen zaigu lokartu direla, sehaskan utzi eta automatikoki negarrez hasten dira, beren testuinguruan aldaketa nabaritu dutelako eta ez zaielako gustatzen. Hori bai, neke handiko uneetan deskonektatzeko eta lokartzeko gai dira, nahiz eta inguruan zarata handia egon, edo ez esnatzeko gai, nahiz eta “lurrikara bat” gertatu, lozorro sakonean daudenean. Helduok, batez ere gurasoak garenean, gure loaldi sakona apur bat aldatu egiten dugu eta ez dugu errealitatetik hainbeste “deskonektatzen” (entzun beharko genukeen arriskuren bat balego ere), eta horrek gure atsedena txikiagoa izatea eragiten du.\n-Batzuetan, gurasoen eta umetxoen artean lo sakoneko eta lo arineko zikloak ez dira bat etortzen. Horrela, umetxo bat deserosotasun baten ondorioz esnatu egin daiteke loaldi arinera sartzera doanean, eta orduan baliteke gurasoak lo sakonean egotea, eta, ondorioz, umetxoaren esnatze horrek loa eteten die atsedenik handieneko unean. Hori behin eta berriro errepikatzen bada, neke fisikoa eta psikologikoa garrantzitsua da gurasoentzat.\nAldeak umetxoen artean\nUmetxo bakoitza ezberdina da. Eta loan ere ezberdintasunak egoten dira haien artean. Adibidez, ezerosotasun handiagoa edo txikiagoa izaten dute, hori detektatu eta esnatzeko sentikortasun handiagoa edo txikiagoa, berriro lokartzeko “hurbiltasun” maila handiagoa edo txikiagoa behar izaten dute, etab. Gainera, haurtxo batzuek gehiago esnatzen diren “boladak” izaten dituzte, eta batzuetan horren arrazoi zehatza jakiterik ez dago. Adibidez, 8-9 hilabete dituztenean, banantzeko antsietatea ager daiteke, eta hori loan nabaritu.\nNegarra: umetxoarentzako aliatua\nNegar egitea haurtxoek duten erantzuna da, konpondu bako beharrizana sentitzen dutenean eta horregatik “estresatzen” direnean. Izan gosea, beroa edo hotza, izan erresumina, sukarra, kolikoak, zikinkeria, mugitzeko premia, mina, laguntasun-beharra, … Beharrizan horiek, batzuetan, erabat eta azkar konpon ditzakegu. Eta beste batzuetan, partzialki edo denboraren poderioz bakarrik konpon daitezke. Edozelan ere, gure presentziak, LASAITASUN eta MAITASUN emozioarekin, lagunduko die baretzen. Bizitzako lehen hilabeteetan, presentzia hori “berehalakoagoa” eta hurbilagoa izan daiteke, ia gorputzez gorputz. Aurrerago, distantzia handiagotik izan daiteke, ahotsaren, begiradaren, objektu berezi batzuen … bidez eta itxaronaldi luzexeagoarekin.\nHaurtxo bat gauez esnatzen denean, lau gauza egin ditzakegula planteatzen du Álvaro Bilbaok:\nBularra/biberoia eskaini. Baliteke gose izatea.\nPixoihalari begiratu, ea zikinduta dagoen.\nIpurdiari begiratu, ea erresuminduta daukan (pixoihala garbi egonda ere).\nTermometroa ipini, sukarra daukan ikusteko.\nAgian negarrez jarraituko du eta beste arrazoi batzuk ere egon litezke, hala nola amets txar bat, bakarrik sentitzea edo ez dakigun beste larriminen bat. Gure presentzia nabaritzeak lagundu egingo dio, edozelan ere. Egia da bosgarren aldiz esnatu zaituztenean LASAITASUNEZKO presentzia ziurtatzea zail samarra dela… Eta hala izanik ere, trebatzen eta zelan egin ikasten joan gaitezke, “egoera hobeto eramateko” prozesua martxan jartzen dugun bitartean.\nZer egin dezakegu “hau hobeto eramateko”\nHaurtxo askok ezingo dute eten barik aldi batean lo egin, denbora batez behintzat. Esperotako egun hori iristen den bitartean egin dezakeguna:\n1-GEURE OHITURA BATZUK ALDATZEA\nAdibidez, lotara joateko gure ordutegia umetxoaren lo-ordutegira egokitzea eta hatzak gurutzatzea, gure loaldi sakona askotan eten ez diezagun.\n2-AURREIKUSPENAK BERRIKUSI ETA GEURE BURUARI MEZU POSITIBOAK EMATEA\nPerfektuak izan beharko genukeela eta hazkuntzan dena jakin beharko genukeela uste izatea… Gau osoan esnatu barik lo egiten ez badu zerbait txarto doala uste izatea… Lo egin dezan laguntza “magiko” bat bilatzea… Gure semea gau osoan lo egiten duen beste lagun baten semearekin alderatzea… Edo “bost axola izatea dena”… EZ dira hazkuntzarako lagungarriak. Estres-faktore gehiago gehitzen dizkigu. Eta horrela ez dugu beharrezko LASAITASUNA lortzen.\nHaurtxoen bilakaera eta prozesuak ulertzeko informazio pixka bat bilatzea (erotu barik) lagungarria izan daiteke. Libururen bat irakurriz, pediatria-zerbitzuari kontsultatuz, hazkuntza-talderen batekin berba eginez, … Horrez gain, apur bat jario handiagoa utzi geure buruari, eta esperientzia propio edo partekatutik eta gure umetxoarekin eraikiz goazen afektu-harremanetik abiatuta, konfiantza irabazten saia gaitezke.\nBadira liburu batzuk loaren gaiarekin lagun diezaguketenak:\n“Todos a la cama”, Álvaro Bilbao. Argitaletxea: Plataforma.\n“Dulces sueños para niños despiertos”, Sara Traver. Argitaletxea: Vergara.\n“Dormir sin lágrimas”, Rosa Jové. Argitaletxea: La Esfera.\n“El sueño del bebé sin lágrimas”, Elizabeth Panley. Argitaletxea: Medici.\n3-SOSTENGU EMOZIONALA IZATEA\nGuraso zarenean, zure umetxoaren “sostengatzaile” bihurtzen zara, baina zu “sostenga zaitzaten” ere behar duzu, asko akitu edo nekatzen duen prozesua bizitzen baita. Sostengatze hori elkarren artean egin daiteke bikotearen barruan, familiatik, lagunetatik edo hazkuntza-talderen batetik. Batzuetan, ordea, ez gara ulertuta sentitzen, eta beharrezkoa da asertibitate emozionaleko ariketa bat egitea zelan sentitzen garen azalduz, edo hobeto egoteko beste pertsonarengandik zer beharko genukeen, eta ideia batzuk elkarrekin bilatzeko. GGaitzespenik edo haserre-deskarga barik, ez dute laguntzen eta.\nGarrantzitsua litzateke norberaren gorputza lasaitzeko uneak bilatzea, gure umeekin estres-uneetan lagunduko digun “memoria” bat egiteko. Pertsona bakoitzak badaki estresaren aurrean zer “antidoto” datorkion hobekien edo egin dezakeen, hilabeteko umetxo bat hazi behar izateko.\n4-HAURRARI LOAREKIN BERE AUTONOMIAN LAGUNTZEKO PROZESU BAT HASTEN JOATEA\nGure umetxoei lagundu diezaiekegu prozesu honetan, pixkanaka-pixkanaka, lotarako autonomia irabazten joan daitezen. Ez dago irtenbide magikorik. Familia bakoitzak bere eredua eraiki beharko du. Hori haurraren izaeraren, adinaren edo garapen-erritmoaren, energia-mailaren edo familian zaintza partekatzeko aukeraren… araberakoa izango da.\nGarrantzitsua da muturretara ez joatea. Adibidez, ez utzi bakarrik umetxoa negar eta negar lo hartu arte. Edo ez egon luzaroan eta urtetan haren gorputzari “itsatsita”, loak hartu ahal izan dezan. Pixkanakako prozesu bat egin beharko da, haurrak eta gurasoek onartzeko moduko errutinak eta banantze-erronkak sortzeko. Hilabeteetako umetxoak direnean, oro har, oraindik presentzia handia behar izaten dute lo hartu ahal izateko. Álvaro Bilbaok baldintza batzuekin egin beharreko metodo bat proposatzen du (oraindik eskatu ahala elikatzen bada, ez 6 hilabete bete baino lehen, ez gurasoak prestatuta ez badaude, ez banantzeko larritasun handia badago, ez justu familian aldaketa garrantzitsuren bat egon bada, …). Urratsak honela laburbil daitezke:\nLo atsegingarri baterako prestatzea, egunean zehar afektu- eta jolas-jarduerak eginez.\nUne egokiaren zain egotea. Joan ikusten gauean gutxi gorabehera zein ordutan egoten den haurtxoa nekatuen lo hartu ahal izateko, eta lagundu asaldura edo urduritasuna jaisten lo egingo duenaz bestelako testuinguru batean.\nHasi aurretik, geure burua lasaitasunez betetzea. Horretarako, garrantzitsua da norbera seguru sentitzea eta emozio hori geure gorputzean zelan sortu jakitea.\nLotarako prestatzea: masajea, pixoihala, pijama eta elikatzea … erritmo motelean eta lasaitasunera bideratuta.\nIpuin bat irakurtzea edo abesti bat abestea, adinera egokituta.\nIa lo geratzen laguntzea.\nSehaskan edo lo egiteko lekuan lasai egoten laguntzea.\nSara Traver-ek umetxoei siesta egiteko uneak uztearen garrantziaz berba egin du. Adibidez, goizean ordubeteko siesta eta arratsaldean ordu eta erdikoa. Era berean, “laguntza” desberdinak probatzea proposatzen du, umetxoak lor dezan behar duen lasaitasuna, gauza jakin bati (bularrari, biberoiari, txupeteari, …) “lotu” barik lokartzeko. Beste aukera batzuk dira eroatea, besoak, paseatzea, … aurrerago pelutxeren bat…\nIkusi dugunez, nahiko ohikoa da umetxoak gauez hainbat aldiz esnatzea, batez ere bolada batzuetan eta aldi batez. Gero, gutxiago esnatzen dira edo azkarrago lokartzen dira, beraien loa aldatu ahala, zenbait ondoez desagertu egiten dira, ohitu egiten dira umetokiz kanpoko ingurunera, … eta errutina batzuk sartzen has gaitezke orduan.\nDena den, badira seinale batzuk kontuan hartzekoak, eta agertzen badira espezialistaren batekin kontsultatu beharko genituzke. Álvaro Bilbaok honako hauek proposatzen ditu:\n-Haurrak oso-oso lo gutxi egiten du guztira (egunez + gauez; batzuetan, lo egoten dira bularra edo biberoia hartzen ari direnean ere, eta denbora hori kontuan hartu behar da). Haurra ezin da ama edo aitarengandik une batez ere banandu lo egiteko, ezta loaldi sakonean ere (egunez edo gauez).\nHaurra lo geratzen da, baina oso modu deigarrian eta bat-batean denbora gutxira esnatu egiten da, eta hori behin eta berriz gertatzen da askotan (apnea bezalako arnasketa-arazoak egon litezke).\nHaurren loa aldatu egiten da, eta etapa batzuetan atseden gehiago hartu ahal izango dugu. Bitartean, saia gaitezen lassssssssssssaitasuna lortzen…\nBego Ruiz, psikologoa eta hezitzaile soziala\nKategoriak BBK Family, hazkuntza Etiketak Bego Ruiz, esnatzea, loa Bidalketen zehar nabigatu


Txirrindularien Masa Kritikoa Bilbora iritsi da - Euskadi+innova\nTxirrindularien Masa Kritikoa Bilbora iritsi da\nMaiatzaren 13tik 15era Masa Kritiko bat egingo da Bilbon eta txirrindulariak elkarrekin batuko dira bizikletaren erabilpena sustatzeko hirian. Topaketa horiek aldian behin antolatzen dira nazioarteko ehunka hiritan. Bilboko Kritikona izenburupean, bizikletaren inguruko jarduera ludikoak egingo dira eta topaketaren ekitaldi garrantzitsuenetako bat hirian barrenako ibilbidea izango da, larunbat arratsaldean hasi eta herritar guztientzat zabalik egongo dena.\nMadrileko Bici Crítica, Alberto Mélidaren argazkia.\nMasa Kritikoa munduko hiri askotan hilean behin egiten den ospakizun bat da. Ospakizun horretan deialdia egiten zaie bizikleta zale guztiei hirian barrena ibilaldi bat egiteko. Ekimen hau San Frantzisko hirian sortu zen 1992an pertsona talde txiki baten eskutik, baina urteen puruz beste hiri batzuetara ere zabaldu da, bai Estatu Batuetan, Hegoamerikan, eta baita ere Europan, Asian, Afrikan eta Ozeanian. Txirrindularitzari buruzko Return of the Scorcher dokumentaletik (Ted White) datorkio izena topaketari, baina erreferentzia egiten dio baita ere mugimendu honen filosofiari, ez baitauka atzean inolako antolakunde edo kolektibo zehatzik. Aldizkako topaketetan elkartzen diren pertsona taldeak baino ez dira eta bizikleta aldarrikatzen eta sustatzen dute hiriko trafiko bezala, autoa baino alternatiba ekologiko eta seguruagoa delako. Bere webean diotenez, ez dago ez liderrik, ezta ere erakunderik, eta ez da manifestazio bat ere. "Bizikleta erabiltzaileen bilera bat da, hirian buelta bat emateko gogoa duten txirrindulariak elkartzeko". Horregatik, ez dute baimenik eskatzen, auto gidariek ere ez dutelako baimenik behar errepideak okupatzeko.\nHitzordu hori Bilbon izango da maiatzaren 13tik 15era. Ostiral arratsaldetik hasita hirian barrenako ibilbideak egingo dira, tren bidaia bat ere bai txirrindulariek trena erabiltzeko duten eskubidea aldarrikatzeko eta azkenik herri bazkari bat Casilda Parkean. Topaketaren ardatza bizikleta ibilbide masibo bat izango da, larunbatean arratsaldeko bostetan hasiko dena Areatzan eta zabalik egongo dena parte hartu nahi duten guztientzat. Masa Kritiko guztietan bezala, ibilbidea ez dago aurrez ezarrita, paseoan zehar inprobisatuko da.\nEstatu mailan 2004an hasi zen Bici Crítica izeneko Madrileko topaketa da masiboena. Harrezkero, txirrindulariak hileko azken ostegun guztietan elkartzen dira Cibeles Plazan eta patinatzaile askok ere bat egiten dute eurekin, batzuetan 2.500 parte-hartzaile baino gehiago elkartzen direlarik.\nVelo-city Sevilla ekimenak Bizikletaren Ekonomia sustatzen du\nGasteiz hiri berdearen eredu\nGarraioa 2050: erregai tradizionala erabiltzen duten autoak hirietatik desagerraraztea proposatu du EBk


Iruinkokoa — dantzan.eus\nHemen zaude: Hasiera › Komunitatea › Iruinkokoa\nIazko esperimentuarekin kontent samar, aurten ere, heldu den otsailaren 23an hartuko ditu Iruinkokoak Iruñeko alde zaharreko karrikak. Urri-azaroan hasi ditugu prestaketa lanak eta otsaileko hirugarren iganderako prest izanen ahal gara!! Hauxe dugu programa: 9:30etatik aitzina Karrikaingur...\nMartxoaren 3an bizitakoa oraindik ezin ahaztuko dugu bolada luze batean. Plazera izan zen hainbat hilabetez lanean aritu ondoren, 70 lagunetik goitik sortutako Iruinkokoa inauteri euskalduna zuekin partekatzea. Esker mila aunitz zuen harreragatik!!! Azken egunotan hango eta hemengo komunikabideek ...\nIruindarrak: pika eta erdizka!\nHeldu den martxoaren 3ko Santa Ana plazako koko-mustra behar bezala amaitzeko, jauzi berri bat proposatzen dizuegu hurbilduko zareten guztioi. Iruindarron jauzia: Iruindarrak! Ion Celestino Izurritearen fanfarreko kideak jarri dio musika dantza-jauziari eta agian, honen bitartez, antzemanen duzu...\nIruinkokoak hiri buruzagiko karrikak hartuko ditu martxoaren 3an\nHeldu den martxoaren 3an Iruinkokoa, Iruñeko inauteri euskalduna herri-antzezpena eginen dugu hiri buruzagiko Alde Zaharreko karriketan barna. Guztira 70 lagunen elkarlanari esker sortutako ikusgarri honek dantza, musika, antzerkia eta bertsolaritza uztartzen ditu, eta euskara du ardatz nagusi. Em...


Uda Kulturaz Blai 2020 - Durangoko udako kultur egitaraua - Kulturklik\nUda Kulturaz Blai 2020 - Durangoko udako kultur egitaraua\nDurango 2020(e)ko uztailaren 3(e)tik 2020(e)ko irailaren 5(e)ra\nUda Kulturaz Blai 2020: egitaraua eta babes eta segurtasun neurriak (pdf)\nUda Kulturaz Blai 2020: txostena (pdf)\nAurtengo uda ezberdina izango dela dakigun arren, Durangon kulturaren aldeko apustu sendoa egin du Udalak. Izan ere, uztail hasieratik irailaren hasiera arte, 'Uda Kulturaz Blai' programazioa aurkeztu du herriko hainbat eragilerekin elkarlanean. Guztira, arte eszenikoetako (musika, dantza, antzerkia,) 38 emanaldi eta kulturarekin lotutako 59 ekimen burutuko dira aurtengo udaldian.\nEuskal Herriko kulturgintzako izen esanguratsuak izango dira Durangon udan zehar, besteak beste, Olatz Salvador eta Sara Sozaya emakumeen presentzia nabarmena duen musika saioetan, Haatik eta Dantzaz dantza konpainiak edota Markeliñe eta Zanguango antzerki konpainiak, besteak beste. Gainera, adin tarte guztietarako pentsatutako ekitaldiak antolatu dira.\nSegurtasun neurri zorrotzak\nAurtengo erronka nagusia COVID-19aren eraginez eskatzen diren segurtasun neurriak modu oso zorrotz batean betearaztea izango da. “Oso zorrotz” betearaziko dituztela adierazi dute antolatzaileek, eta horretarako hainbat neurri hartu dituzte.\nHala, gehienez ere, jesarrita egon beharko duten 250 pertsonentzako aforoak izango dira, eta uztaileko ekitaldietarako hiru gune seguru aukeratu dira: Landako eta Kurutziaga ikastetxeetako jolaslekuak (euria eginez gero estalpean egingo dira) eta Plateruena Kafe Antzokiko kanpoaldea.\nAbuztuan, berriz, herriko auzo eta plazetan egiteko asmoa daukate antolatzaileek, beti ere segurtasun baldintzek hala uzten badute. Gainera, Udaletik maskarillak erosi dituzte emanaldi bakoitzean banatzeko eta sarreran eskuak hidrogelarekin garbitu beharko dira.\nSaio guztiak doan izango dira, baina aforoa kontrolatu asmoz sarrerak aldez aurretik hartu beharko dira ohiko bideetan. Astean asteroko sarrerak banatuko dira, hau da, ezingo dira aldez aurretik programa osoarenak eskuratu. Modu horretan, antolatzaileek ahalik eta jende gehiagorengana heldu nahi dute.\nGehienez ere sei ikusletako taldeak antolatuko dira, alegia, emanaldiez lagun arte mugatuan gozatzeko aukera egongo da, baina taldeen artean segurtasun tartean mantenduko dira. Gainera, ‘Uda Kulturaz Blai’ ekimenarekin, herriko kultur sareari bultzada eman nahi izan diote antolatzaileek.\nUdalarekin batera lanean aritu dira San Agustin Kulturgunea, Arte eta Historia Museoa, Bizenta Mogel Biblioteka, Udaleko Inmigrazio Zerbitzua eta Nagusien arloa edota Plateruena Kafe Antzokia, besteak beste. Gainera, herriko kulturgileei ere beraien txokoa eskainiko zaie, hori dela eta, Durangoko Orfeoiak, L’atelier eskolak, Ganso&Cia-k, Ekuru eta Iparbeltzak musika taldeak eta Denboraren Bankua-k ere parte hartuko dute programazioan\nData 2020(e)ko uztailaren 3(e)tik 2020(e)ko irailaren 5(e)ra\n2020ko uda kulturala_Durango_Txostena.pdf


Elkarlanean garatuko dugu Mycroft.eus euskarazko bozgorailu adimenduna - Talaios Koop.\n2020-11-26 Coding, Kolaborazioak, Orokorra, TalaiosTalaios\nEuskaraz ulertzeko eta hitz egiteko gai izango den bozgorailu adimendun bat garatuko dugu Elhuyarrek, Skurak eta Talaiosek.\nHorretarako, Mycroft AI software libreko gailua egokituko dugu, Elhuyarren bi sistema hobetuz eta integratuz: hizketaren ezagutza eta sintesia, biak ala biak adimen artifizialean eta Deep Learning deritzon teknologian oinarrituta garatuak.\nTeknologia burujabetzaren bidean pauso garrantzitsua da honakoa. Sektoreko eragileok elkarlanean garatuko duguna eta etorkizuneko proiektuetarako oinarri gisa balioko duena. Proiektuaren garapena gainera Orereta/Errenteriako Torrekua eraikinean kokatzea oso garrantzitsua dela uste dugu. Desindustrializatutako eskualde honetan teknologia aurreratu, aske eta ekonomia sozialaren balioetan ardaztuan erreferentzia bihurtzen duelako Orereta/Errenteria. Jarraitu dezagun saretzen!\nTags: mycroft, sintesia\nPrevious post 8 urte Talaios sortu genuela Next post Zer ospatu, hori izan


Euskadiko Gazte Orkresta Coliseoan, uztailaren 19an — Eibarko Kultura Ondarea - Egoibarra.eus\nUztailaren 19an, iluntzeko 8etan, Euskadiko Gazte Orkrestak, emanaldi eder bat eskainiko du Coliseoan. EGOn eibartar bat dago, Iñaki Orbegozo Astiz tronpa-jolea, ordezko legez.\nHerriko "Juan Bautista Gisasola" Musika Eskolan hasi zen tronpa eta perkusioa ikasten. Gaur egun Txistulari Bandaren perkusionista da. 1999an Eibarko Banda Musikan sartu zen. 2005eko ekainean “Francisco Escudero” Musika Kontserbatorioaren sarrera-azterketa gainditu eta urte hartako irailean hasi zen han tronpa ikasketak sakontzen eta lana sendo egiten.\n2006ko martxoan Kontserbatorioen Orkestra Sinfonikoan sartu zen, Euskadin dauden hiru Kontserbatorio nagusietako ikasleen artean egiten den azterketa batean epai-mahaiak aukeratu ondoren. Eusko Jaurlaritzako Hezkuntza Sailarena dugu Orkestra hori eta Euskal Herrian eta Euskal Herritik kanpo ere sarritan ibiltzen da (Madril, Baiona, Bilbo...)\nDonostiako Kontserbatorioko orkestraren eta bandaren kide; “Mikel Bikondoa” Donostiako akordeoi orkestrako partaide ere badugu Orbegozo eibartarra.\n2007ko apirilean, Gasteizen, EGOn sartzeko azterketak egin eta hainbat eta hainbat gazteren artean, Ocón maisuak zuzentzen duen Orkestrako ordezko tronpa-jole aukeratu zuten.\nEibarren, Ocon maisuaren zuzendaritzapean, EGOk eskainiko duen programa:\nPiotr Ilyich Tchaikovsky (Votkinsk, 1840--San Petersburgo, 1893) Sinfonia Patetikoa edo Seigarren Sinfonia, hil zen urtean bertan egin zuena..\nLudwig van Beethoven (Bonn, 1770-Viena, 1827). Lehenengo Sinfonia (Op.21). Bederatzi sinfonia egin zituen eta hau 30 urterekin egin zuen aurreneko Sinfonia dugu. Adituek diotenez, hasiera berezia du.\nJesus Guridi Bidaola (Gasteiz, 1886- Madril, 1961). Amorosa (Diez Melodias Vascas lanekoa). Euskal Herriak izan duen konpositorerik gorenetakoa. 1941ean egin zuen “Diez Melodias Vascas” orkestrarakoa.\nEuskadiko Gazte Orkestra zer den:\nEGO 1997ko abuztuaren 3an aritu zen jendaurrean lehenengoz. Vitoria-Gasteizko Principal Antzokian eskainitako emanaldi hura Juan Jose Menak gidatu zuen, orkestrak izan duen lehen Zuzendari titular eta artistikoak, alegia. Ondoren, kritikari espezializatuek goretsitako kontzertu-sorta arrakastatsua esquían zuen Euskal Herrian zehar. 1998. urtean, Juan Jose Mena zuzendari zela, orkestra Segovian aritu zen (Segoviako Uda Musikalaren barruan, Gazteen Musika Klasikoko Jaialdiaren inaugurazioan). EXPO´98 ekitaldia zela-eta Lisboako Culturgest aretoan ere emanaldia esquían zuen.1999. urtean, Enrique Ugarteren zuzendaritzapean, EGOk udako hainbat jaialditan hartu zuen parte, Deban eta Zarautzen, esaterako, eta Donostiako Musika Hamabostaldiaren inaugurazio-kontzertuan ere bai. Jaialdi berean Mikel Laboarekin eta Donostiako Orfeoiarekin batera kontzertua eskaini zuen. Bertan grabatu zuten Gernika Zuzenean 2 diskoa (Elkar). 2000. urtean EGO Segoviara itzuli zen (Segoviako Uda Musikalaren barruan Gazteen Musika Klasikoko Jaialdiaren itxierara). Era berean, ohiko kontzertu-bira egin zuen Euskal Herrian zehar, oraingoan egungo EGOren Zuzendari titular eta artistikoa den Juan Jose Oconen zuzendaritzapean. 2001. urtean EGOk, Donostiako Orfeoiarekin batera, Tomas Garbizuren Joan XXIII.ari Meza aurkeztu zuen Musika Hamabostaldian. 2003. urtean Charles Chaplinen The Kid filmari musika jarri zion zuzeneko emanaldian. 2004. urtean EGOk Carlos Etxeberriaren Antso Handia Errazu kantata aurkeztu zuen eta Txinako Errepublikako hiri nagusietan zehar kontzertu-bira egin zuen.\nEusko Jaurlaritzako Kultura Saila eta EGOren sorreran parte hartu duten pertsona eta erakunde guztiak hasierako helburuak betetzen ari direlakoan daude: orkestra-prestakuntza egokia ahalbideratzea, musikari gazteon garapen artistikoa eta pertsonala sustatzeko egitura sendoa sortzea eta mundu profesionalera igarotzeko maila artistiko handiko zubia izatea.


ARIKETAK • SAROAN\nAriketa proposamen hau ez da izatez estimulazio kognitiborako programa bat.\nEgun berezi hauetan, pixka bat pentsatzea eragingo dizuen ariketa/jolas sorta hau proposatzen dizuegu.\nNarriadurarik gabeko pertsonentzako zuzenduta daude. Ariketa egiten saiatzea da neurria eta ez honenbesteraino emaitza lortzea.\nAriketak etxean egiteko aukera eskaintzen dute, bai bakarka, bai taldean.\netxeko beste kide batzuekin\ntelefono deia eginez\nedo… elkartzeko erabiltzen duzuen edozein baliabide erabiliz\nAriketak prestatzen ditugun heinean gehitzen joango gara\nAudio honetako 20. minututik aurrera (Radio Euskadiko elkarrizketan) atal honeri buruzko eta gure lanari buruzko gako batzuk entzun ditzakezu.\nEragin burua erronka txiki hauekin!\n1. Ariketa “Zorion kantua”\nHelburua Oroimena lantzea\nMetodoa Bakarka egitekoa\nMateriala Papera eta arkatza\nEgin beharrekoa Idatzi urteko hilabete bat (Maiatza adibidez), azpian, gure ingurukoen artean, hilabete horretan urteak betetzen dituztenen izenak idatzi (senideak, lagunak). Gainera, zehazki zenbat urte dauzkaten gogora ekartzen saiatuko gara. Ondoren hilabete horretako jai egunak idatziko ditugu (adibidea jarraituaz, Langileen eguna Maiatzak 1ean)\nLaguntza Familiako kideen errepasua egin, lagunena, pertsonai ezagunak…. eta norberaren jaiotze eguna ere kontuan izan\n2. Ariketa “Errepikatua?”\nHelburua Atentzioa lantzea\nMateriala Fitxa (egin klik fitxa ikusteko, ez bada irekitzen, egin klik hemen)\nEgin beharrekoa k lauki bakoitzean errepikatuta dauden bi letrak markatu, lerro edo zutabe berean egon behar dute (horizontal edo bertikalean). Lauki bakoitzean bikote bakarra dago\nLaguntza Ahaztu mundua! zu zeu eta fitxa bakarrik zaudete momentu honetan\n3. Ariketa “Animalikeriak”\nMetodoa Bakarka edo taldean egitekoa\nMateriala Ez da ezer behar\nEuskaraz «T» edo «Tx» letrarekin hasten diren animalien izenak izendatu. Edozein animali mota izan daiteke. Taldean egiten bada, bakoitzak txanda bat izango du\nGazteleraz «P» letrarekin hasten diren animalien izenak izendatu. Edozein animali mota izan daiteke. Taldean egiten bada, bakoitzak txanda bat izango du\nLaguntza Uste baino gehiago daude (bai Euskaraz eta bai Gazteleraz 25 baino gehiago), animo! pentsatu eta gehitu bat gehiago zerrendan\n4. Ariketa “Kategoriakoa”\nHelburua Oroimena eta mintzaira lantzea\nEgin beharrekoa Letra bat aukeratu, letra horrekin hasten diren eta ondorengo kategorietakoak diren hitzak esan\nHerri edo hiri baten izena\nGiza goputzaren atal bat\nTaldean egiten bada, batek letra esaten du eta beste pertsona batek kategoria bakoitzeko hitz bat\nLaguntza Erabili ezagutzen ditutzun hizkuntza guztiak. Kategoria bateko hitza ez badugu gogoratzen, ez da ezer gertatzen, hurrengoarekin jarraitu\nHelburua Mintzaira eta kontzentrazioa landu\nEgin beharrekoa Hitz bat pentsatu eta letreiatu. Ondoren alderantziz letreiatu, azken letra lehenik esan… pentsatutako hitzaren lehen letrara iritsi arte\nLaguntza Hitzaren luzeeraren arabera gehiago edo gutxiago kostako zaigu… hitza bisualizatu eta letreiatu bitartean, bai alde zuzenera bai alderantzizkora, bisualizatuta mantendu\n6. Ariketa “Hitz-lotuak”\nHelburua Mintzaira landu\nMetodoa Gutxienez bi pertsona\nEgin beharrekoa Bakoitzak hitz bat esan behar du baina hitzaren hasierako silaba aurrez esandako hitzaren azken silaba izan behar da (adibidez, MendiA – AzaLA – LArroSA – SAkoNA…)\nLaguntza Errepikatu silaba behin eta berriz umeek egiten duten modura, za-za-za-za…. zapata!\n7. Ariketa “Debekatutako letra”\nEgin beharrekoa 2 edo 3 letra idatzi eta letra horiek ez dituzten hitzak esan. Idatzitako letretan bokal bat edo gehiago badaude, zailtasuna handiagoa izango da\nLaguntza Hitza esan aurretik, letrak begiratzen dituzun bitartean, buruan errepasua egin\n8. Ariketa “Lagundun letrak”\nEgin beharrekoa 3 letra idatzi eta letra guzti horiek dituzten hitzak esan. Oraingoan, zenbat eta kontsonante gehiago orduan eta zailagoa izango da hitzak aurkitzea\n9. Ariketa “Urkatua”\nEgin beharrekoa Pertsona batek hitz bat pentsatzen du eta hitzak dituen beste marratxo marrazten ditu (adibidez; hitza ATEA bada, 4 marratxo jarriko dira honelaxe _ _ _ _), beste pertsonak letrak esango ditu hitza igartzeko helburuarekin. Hitza pentsatu duenak igarritako letrak dagokion marratxoan idatziko ditu. Hitzari ez dagozkionak ere idatziko ditu (marratxoetatik kanpo, noski) berriz ez daitezen aipatu. Hutsegite bakoitzeko “Urkatua” marrazkiaren lerro bat egingo du, hitza igarteko denbora muga gisa.\nLaguntza Letra batzuk ohikoagoak dira (ohikoak ez direnak “w”, “y”…) eta bokalak laguntza ona ematen dute\n10. Ariketa “Bikoteak”\nHelburua Atentzioa eta oroimena lantzea\nMateriala Binaka irudi berdina duten fitxak. Atze aldea fitxa denak berdinak dira\nEgin beharrekoa Fitxa guztiak behe-aldera begira jarri eta txandaka bi fitxa jasoko ditugu, jasotako fitxa hauek dituzten irudiak erakutsiz. Bikoteak aurkitu behar ditugu (irudi bereko bi fitxa), baina aurkitzen ez ditugun bitartean, fitxak zeuden moduan utziko ditugu (behera begira, irudiak izkutatuz) norberan txanda itxoiten dugun bitartean irudi bakoitza non dagoen gogoratuz.\nLaguntza Joku honetarako fitxak badaude baina bi karta sorta ere erabili daitezke, 2 urrezko errege, 2 zazpi ezpata… nahi beste bikote.\n11. Ariketa “Dendarika”\nHelburua Kalkulua landu\nEgin beharrekoa Erosketa zerrenda bat sortu, gai desberdinei prezio bat egokituz. Ondoren “erosleak” erosi nahi dituen gaiak eta zenbatekoak zehaztuko dizkio “dendariari”. “Dendariak”, guztirako prezioa kalkulatu beharko du\nLaguntza …Patatak 1,20 euro/kg-ko eta 2 kilo eskatu badizkit eta azaloreak 2,80 euro… 1,20*2 + 2.80…5,20 euro izango dira guztira\n12. Ariketa “Gure oroitzapenak”\nMateriala Etxean ditugun argazkiak\nEgin beharrekoa Bata behatzailea izango da eta bestea elkarrizketatzailea. Behatzaileak, segundu batzuz, argazki bat ikusiko du eta elkarrizketatzaileari emango dio argazkia. Elkarrizketatzaileak behatzaileak argazkia ez duela ikusiko ziurtatuko du eta argazkiari buruz galderak egingo dizkio. Behatzaileak galderei erantzungo die.\nLaguntza Galderak mota hauetakoak izan daitezke: arropen koloreak, agertzen diren pertsonen ordena, nor noren alboan azaltzen den….\n13. Ariketa “Hasten da, hasten da…”\nMetodoa Bakarka edo taldean\nEgin beharrekoa Edozein silaba aukeratu eta silaba horrekin hasten diren hitzak idatzi. Ariketa zaildu nahi baduzue, silaba horrekin bukatzen diren hitzak idatzi\nLaguntza Errepikatu silaba behin eta berriz umeek egiten duten modura, za-za-za-za…. zapata! Teknika hau, silaba, hasieran duten hitzentzako lagungarria izango zaizu eta ez hitzaren bukeran dutenentzat\n14. Ariketa “Zenbaki saila”\nHelburua Kalkulua lantzea\nMetodoa Bakarka egiteko\nEgin beharrekoa Zenbaki bat aukeratu eta buruz kantitate jakin bat gehitzen joan aldiro. Horrela bizpairu lerro bete paperean. Adibidez, 256 zenabakiarekin hasi eta 8 gehitzen joango gara: 256-264-272-280-288-296-304…. Kenketa moduan ere egin daiteke ariketa bera.\nLaguntza Kalkulagailurik ez, mesedez.\n15. Ariketa “Letra nahaskia”\nHelburua Mintzaira lantzea\nEgin beharrekoa Paperean hitz luze bat idatzi, EGUZKIA adibidez. Behean hitz horretako letrak erabiliz sor daitezkeen hitzak idatzi. Letra horiek erabili daitezke eta hitzean errepikatzen diren neurri berdinean. Adibideari jarraituaz: Ekia, Kea, Uzkia, Zaku\nLaguntza Jolastu letrekin, letra bat aukeratu eta hitz horretan daudenak gehitu, frogatu behin eta berriz\n16. Ariketa “Ezker/Eskuin”\nHelburua Ohituratu gabe daukagun burmuin-hemisferioan eragin\nEgin beharrekoa Liburu, egunkari… bateko lerrokada bat kopiatu ezker eskua erabiliz (eskumatientzat). Ezkertiarrek eskuin eskuarekin egingo dute. Ohikoa ez den burmuin-hemisferioari eragiten diogu ariketa honekin. Zaila da egitea, bat axola emaitzak!\nLaguntza Dena gutxi da. Ondo egitea ezinezkoa dela dirudi, baina ez du axola. Automatizmoak ekiditen dira eta burmuneko guneetan eragiten da ariketa egin bitartean.\n17. Ariketa “Abestera!!!!”\nHelburua Oroimena landu\nEgin beharrekoa Asko gustatzen zaizun abesti baten letra idatzi, errepika edo leloa baina gehiago gogora ekartzen saiatu eta… Abestu!… eta… Dantzatu!\nLaguntza Ez duzu asko beharko, urteak direla abesten zenituen kantak gogoan izango dituzu. Bestela, marmarrean abesten hasi eta denon artean irtengo da kantua\n18. Ariketa “Miauka”\n“KATU” euskarazko makina bat hitzetan agertzen da, “KATUa”, “DebeKATUa”…. “KATU” duten zenbat hitz aurkituko dituzu?


referentziak: Gutiago arrotz delakoan?\nGutiago arrotz delakoan?\nGaur titulatzen dut hau-kommentarioa kin galdera bat ezen "Gutiago arrotz delakoan".\nZeren esan ohi da ze euskara dela SOV hau da S subjektu, O objektu, V verbu struktura duen hizkuntza, struktura syntaktikoa edo phrasea formatzeko modua.\nBaina ikusirik ezen hori-strukturea ez dela sobera on informativoki dugu orai sarri ikusten prensan hobesten dela OVS strrukturea ezen lehenengo doa O objektua gero erdian V verbua eta azkenean S subjektua. Nola esana den uzten da bazterrean SOV "geurea" eta pusatzen da hobe beharrez OVS. Baina nekezago ikusten ohi duguna da SVO struktura syntaktikoa zeina bait da onena -duda barik- informativoki.\nOrduan da -edo date- koustionea zen den strukturarik antza "gutien arrotza" artean erabili edo OVS -sarri ikusi ohi dena euskal prensan- edo SVO -gutiago ikusi ohi dena prensan-. Baldin gure strukturea bada generalean SOV, erabiltzekotan struktura "arrotz bat" zein da dena gutiago arrotz? Eta, antza, hartu dukete gutiago arrotzat OVS respektuz SVO. Ohart gaitezen eta ikusi visualki ze bi struktura "arrotz" hauetan bietan -OVS eta SVO- nola bietan dagoen V verbua tartekatua artean beste bi elementuak: subjektua eta objektua.\nHalan ikusirik gaur (lehen orrialdea photo eta guzi, zapatua 21 urtarrila 2012) hau titularra buruz Donostiako tamborradea\nDonostiako jaia ilundu du euriak (OVS)\nO (Donostiako jaia), V (ilundu du), S (euriak).\nIkusi ahal dugu beste bi aukerak ere\nEuriak Donostiako jaia ilundu du (SOV, "geurea")\nEuriak ilundu du Donostiako jaia (SVO, nekez ikusi ohi dugun strukturea baina onena informativoki)\nEsan bidenabar ze Xabier Amuritzak ere salatzen duela lerratze "artifizial" hau bere liburuan Euskara Batuaren Bigarren Jaiotza (2010).\nGaldetzen dut neure buruari ea zein da hemen euskaraz arrotz edo gutiago arrotz. Zein da horren rankinga egin ahal baledi?\nEuriak Donostiako jaia ilundu du (SOV)\nEuriak ilundu du Donostiako jaia (SVO)\nZein da arrotz, zein gutiago arrotz, zein informativoki onena, zein informativoki gutiago ona?\nPosted by Erramun Gerrikagoitia at 16:07\nMr Josh Hawley said...\nJosh Hawley jauna naiz, mailegu pertsonal bat ematen duena, partikularrak, erakundeak, erakundeak, etab.,% 2ko interes-tasa, bermerik gabe. Interes-tasaren mailegua bere zorrak ordaintzeko edo berehala ordaintzeko beharrezkoa da. zure negozioa hobetzeko mailegu bat behar duzu? Banku eta bestelako finantza erakundeek baztertu egin zaituzte? Aldi baterako mailegu edo hipoteka behar al duzu? Zure kezkak guztiak baino gehiago dira, hemen gaude zure finantza-arazoak iraganeko gauza bihurtzeko.\nJar zaitez gurekin harremanetan posta elektroniko bidez (Joshhawleyloanfirm@gmail.com) xehetasun gehiagorako ..\n1:04 PM, February 10, 2018\nZailtasun ekonomikorik ez duzu? Mailegu bat behar duzu zorrak garbitzeko? Zure finantzak handituko dituzu? Zure enpresa zabaltzeko nahi duen enpresa-pertsona bat zara. Balore errealeko, konfiantzazko eta mailegu-kredituen kreditu-mailegu eraginkorrekin harremanetan jar zaitezke. Bi gizabanako eta gobernuak ikasi nituen gure eraginkortasun handiarekin.\nZerbitzuak honakoak dira:\n* Mailegu pertsonalak (segurua eta ez-aseguratua)\n* Enpresa maileguak (segurua eta ez-aseguratua)\n* Hasiera Hobekuntza\n* Inbentario maileguak\n* Auto maileguak\nMesedez, itzuli gurekin interesatuta bazaude, gkfinance01@gmail.com bidez\n3% maileguaren eskaintza\n10:07 PM, May 30, 2018\nDezagun ikus visualki, edo nola ordenatu puzzlea s...\nDezagun kompara syntaktikoki


Euroaren igoeraren ondorioak | Consumer\nEuroaren igoeraren ondorioak\n2002az geroztik, euroak %60 garestiago kotizatzen du, eta horrek ondorio positiboak eta negatiboak eragiten dizkie enpresei, kontsumitzaileei eta, oro har, ekonomiari.\nEgilea: Patricia Pérez 2007-ko apirilak 23\nItxuraz lasai egon ondoren, euroak berriro egin du gora dibisen merkatuan. Urte hasieratik, moneta bakarra %5 baino gehiago errebalorizatzen da dolarraren aldean, eta 1,35 dolarren truke trukatzen da, hau da, gaur egun euroa dolarra baino moneta indartsuagoa da (euro bakoitzeko 1,35 dolar ematen dizkigu). 2002az geroztik, euroak %60 garestiago kotizatzen du, eta horrek ondorio positiboak eta negatiboak eragiten dizkie enpresei, kontsumitzaileei eta, oro har, ekonomiari.\nAlderdi komertzialari dagokionez, euroak dolarraren aldean egiten duen balio-handitzeak esportazioei kalte egiten die eta arriskuan jartzen du euroguneko herrialdeen hazkunde industriala. Euroaren igoeragatik, batez ere bi enpresa-mota daude: zorraren proportzio handia dolarretan dutenak eta Estatu Batuetako monetan kotizatzen duten lehengaien mende daudenak, adibidez, airelineak, petrolioarekiko mendekotasun handia dutenak. Aitzitik, autoen eta aseguru-etxeen negozioak Estatu Batuetako salmentekiko mendekotasun handia du, eta horrek eragin negatiboa du.\nFinantza-inbertsioei dagokienez, balio-merkatuan, ekonomia errealaren isla gisa, aseguru-enpresek eta automobil-enpresek ere (hau da, dolarretako esportazioen mendekotasun handiena dutenek) jaso ohi dute euroa. Airelineak, energetikoak eta petroliozkoak baliatzen dira euroak dolarraren kontra egiten duen tiroiaz (beste faktore batzuek, ordea, kalte egin diezaiekete).\nEuroak dolarraren aldean duen estimazioak batez ere esportazio handiak dituzten Europako herrialdeei eragiten die, hala nola Italia eta Alemaniari.\nEuroak dolarraren aldean duen estimazioak batez ere Italia eta Alemania bezalako esportazio handiko Europako herrialdeei eragiten die. Espainiaren kasuan, ordea, eragina oso txikia da, baita positiboa ere, petrolioaren prezioaren igoerari aurre egiten laguntzen baitu, dolarretan ordaintzen baita. Izan ere, kontuan hartu behar da dolar altuagoak eragin negatiboa duela Europako energia-gastuan, petrolioaren prezio altuak dituen testuinguruan. Alde horretatik, dolarrak Espainiako merkatua igotzen badu, kaltetuagoa gertatzen da petrolio-inportazioekiko mendekotasun handiagoa duelako eta Espainian dauden presio inflazionista handiagoak dituelako. Euroa igotzen bada, onura izango du.\nGainera, euroak dolarraren aurrean egiten duen balio-handitzeak ere ondorio positiboak ditu, EBZaren aliatu boteretsua baita bere eginkizun nagusia: prezioen egonkortasuna defendatzea. Euroguneko interes-tasen igoerak atzeratzen ere laguntzen ari da euro indartsu bat.\nEuroa eta Espainiako ekonomia\nBereziki, Espainiarentzat, Europako moneta bakarrera sartzeak abantaila handiak ekarri dizkio bere ekonomiari. Hala ere, zenbait disfuntzio ere sortzen ditu: Europako Banku Zentralak interes-tasa ofiziala finkatzen du eurogune osoaren interesen arabera (logikoki, lehentasun bat ematen dio eskualdeko ekonomiarik handienei). Horren ondorioz, EBZaren interes-tasa ez da egokia Europako ekonomia batzuetarako.\nAditu batzuen iritziz, baxuegia da Espainiako ekonomiaren onerako. EBZak finkatutako tasa nominala kontuan hartuta, Espainiako inflaziorik handienak ia zero mailan mantendu du interes-tasa erreala, eta horrek ondorio “distortsionatzaileak” ditu ekonomian. Familien zorpetzea eta kontsumoa sustatzen ditu, eta eragin positiboa du enpresen epe laburreko onuretan, baina kontu korronteko balantzan ere arazoak sortzen ditu. Inflazio-diferentzialak eta Espainiako enpresen produktibitatearen bilakaera eskasak esportazioak zailtzen dituzten bitartean, inportazioak etengabe hazten dira, gure kontsumoaren sendotasunak eraginda.\nGainera, inbertsioaren esleipena desitxuratzen du, eraikuntzari mesede eginez eta etorkizunerako funtsezkoak diren alderdiak penalizatuz, hala nola I+Gko inbertsioa (euroguneko adingabeetako bat). Horren ondorioz, Espainiako enpresek ez dute beren produktibitatea handitzen, eta, inflazio handiagoarekin batera, eragozpen handia da Espainiako esportazioetarako.\nZergatik igotzen da euroa?\nEstatu Batuetako merkataritza-defizita izan da Estatu Batuetako Erreserba Federala nazioarteko merkatuetan dolar kopuru handiak saltzera bultzatu duen arrazoietako bat, eta horrek moneta horren balio-galera eragin du. Beraz, gehiegizko eskaintza egin da, eta horrek azaltzen du dibisa horrek azken urteetan izan duen ahultzea. Iparramerikarren arabera, hori da haien defizit komertziala murrizten laguntzen dien konponbideetako bat. Beraz, irtenbide hori moneta baten balio-galera saihesteko argudioetako baten aurkakoa da, hain zuzen ere: atzerriko moneta saltzeak merkatuak trukean eskaintzen duen moneta nazionalaren aurka egitea, moneta hori ez gutxiesteko, eta, hala, aldi baterako irtenbidea izatea, dibisa-erreserbak agortu egin baitaitezke.\nKasu honetan, Estatu Batuak bere monetaren ahultasuna eragiten ari da desorekak murrizteko. Bestela esanda, badirudi Estatu Batuak eroso sentitzen direla euroa baino dolar txikiagoa izatearekin. Txartel berdea ahula denez, produktuak lehiakorragoak dira atzerrian, eta inportazioak garestitu egiten dira. Horri esker, Estatu Batuetako balantza komertzialaren defizita murrizten da.\nTxartel berdea ahula denez, Estatu Batuetako produktuak lehiakorragoak dira atzerrian\nGaur egungo egoera aztertuta (dolar débil-euro indartsuagoa), ondorioztatzen da Estatu Batuak truke-tasa oreka-balio berri batera bideratzen uzten ari dela, moneta nazionalaren balio-galera onartuz, eta, beraz, baliteke esportazioak erlazionatzea. Dolar ahul batekin, Estatu Batuek badakite beren produktuak lehiakorragoak direla atzerrian.\nNola funtzionatzen du dibisa-merkatuak?\nDibisen merkatua txanponen eskaria eta eskaintza orekatzeaz arduratzen da egunero, haien arteko prezioa finkatzeko. Garrantzitsuenetariko bi euro-dolarra dira, bi monetei erreferentzia egiten dieten ekonomiek munduko hazkundearen gainean duten pisuagatik (alde batetik, eurogunea eta, bestetik, Estatu Batuak). Badira urte batzuk euroak dolarrak baino indar handiagoa duela, bi moneten arteko truke-preziotik ondoriozta daitekeenez.\nMalgutasunak markatutako egungo egoera aldatu egingo litzateke. Hori da ekonomia nagusiek gehien baloratzen duten alderdietako bat. Horregatik, ez da imajinatzen ere truke-tasa finkoetara itzultzea. Izan ere, dolarrarekin truke-tasa finko bati lotuta zeuden zenbait ekonomiak, hala nola Argentinak edo Txinak, beren txanponak merkatuan aske flotatzen uztearen aldeko apustua egin dute; hala, azken horrek zehaztuko du prezioa, eskaintzaren eta eskariaren arabera (Txinako kasuan, oraindik ere, yuanaren flotazioa mugatuta dago).\ndolar ekonomia euro mercado-eu moneda-eu


Estatu Islamikoko horiek nola tratatu irakatsiko dute EHU (m)-ren udako ikastaroetan – Beranduegi\nEstatu Islamikoaren aurkako gerrak Espainiako Estatuan, Europar Batasunean, munduan eta Bilboko beste auzo batzuetan zer nolako eragina izango duen aztertzea izango du xede EHUren udako ikastaroetako batek. Chuck Norris eta Ramboren ezezkoa jaso ostean, besteak beste Carlos Gómez Arruche Espainiako Aireko armadako teniente jeneral eta Guardia Zibileko zuzendari ohiari deitu diote ikastaroa emateko.\nLehiaketa: asma ezazue aurreko esaldiaren zein zati den geuk asmatua eta zein ez, eta bidali erantzuna egunotako batean zabalduko dugun posta kutxatilara (Aztarna bat: Rambo ez da existitzen).\nIrail aldean egingo dute ikastaroa, Donostiako Miramar Jauregiko marko konparaziyo gabekuan. Agidanez izena eman dute dagoeneko Arabako campusa Alepoko erdigunearen gisan utzi duten gazte ipurterreek.\nPrentsa ohar batean, EHUk adierazi du “udako ikastaroen xedea bertan parte hartzen dutenei munduan behar bezala ibili ahal izateko armak eskaintzea” dela, eta,zer nahi duzue ba esatea, amiñi bat uzkurtu zaigu azpitartea.\nNext Egin zaitez artzain!\nPrevious Gipuzko_ko Foru _ldundi_ren publizit_te murrizket_ del_-et_, Ber_nduegi _urrer_ntze_n “A” letr_ g_be\nJantzi berokia Alonsotegira bazoaz


arnoa esklabuendako: 'Orpoz orpo' kalean da!\nEta ez atzendu:\nIrailaren 18an, ortzegunean, aurkezpen ofiziala eginen dugu goizeko 11:30ean Donostiako udal liburutegiko sotoan.\nUrriaren 10ean, ortziralean, Baztango aurkezpena arratsaldeko 8:30ean Elizondoko gaztetxean.\n‘Orpoz orpo’ liburuaren aurkezpena zure herrian, edo gaztetxean, edo ikastetxean, edo… egin nahi baduzu, ez izan pitoa eta para zaitez gurekin harremanetan!\nOrpoz orpo sexuari, umoreari, politikari… Orpoz orpo literaturari!\nEgilea: arnoa esklabuendako ordua: asteazkena, irailak 17, 2014


Gizarte jakintza»Gizarte gaiak\nDemokrazia kontzeptuaren bilakaera historikoa\nDemokrazia kontzeptuak ideal multzo bat biltzen du. Ideal horiek, funtsean, antolamendu politikoa bideratzeko sistema jakin batean biltzen dira, eta aukera politikoen arteko konkurrentzia ?askea? eta ?ezbortitza? da haren ezaugarri nagusia; aukera politiko horien arteko hautaketa hiritarrek egiten dute, aldian aldiko hauteskundeen bidez, eta, era horretara, ordezkaritza bidezko gobernu bat eratzen da, oinarrizko eskubideak eta askatasun publikoak bermatzen dituen testuinguru baten baitan. ?Demokrazia? hitzak, etimologiari begiratuz gero, ?herriaren gobernua? esan nahi du (grekozko demos ?herria? eta kratia ?gobernu? hitzetatik dator), eta aro modernoko hizkuntza eta kultura guztiek beren baitan jasoa dute mundu osoan onartuxea dagoen kontzeptu gisa, hainbesteraino non hitz horren esanahia neurriz gora hedatu baita, politikako hitzik lausoen eta anbiguoenetako bat bihurtzeraino. Gaur egun sistema politiko guztiek demokratikotzat dute beren burua. Nolanahi ere, historian zehar eztabaida gogorrak eta liskar handiak izan dira aurrena eredu horri izatasuna nola eman, eta geroztik arau bidez nola zilegitu erabakitzeko. Demokraziaren bilakaera historikoa liskar handikoa izan da beraz, oinarri-oinarrian dituen balio politikoak ?berdintasuna, askatasuna, gizakiaren garapena, interes komuna, gizabanakoen interesa, gizartearentzat baliagarri izatea, politikaren aldetik eraginkorra izatea, gizakiaren premiak asetzea, eta gizakiaren ikuskera bera?, eztabaida handiko balioak izan direlako, nekez adostu ahal izan direnak, eta beraz demokraziari buruzko elkarren oso bestelako ereduak sortu dituzte, bai orobat elkarren aurkako ikuspegi filosofikoak ere.\nHistorian zehar demokrazia, alegia herriaren gobernua esan izan zaiona, zazpigaldera nagusioi erantzuten ahalegindu den sistema politiko bat izan da:? nortzuk eratzen dute herria esaten zaion hori? ? nola hartu behar dute parte herritarrek gobernuaren zeregin publikoetan? ? nolakoa behar du herriaren eta demokrazia bateko gobernu egonkorraren arteko harremanak? ? nolakoa da eta nolakoa izan behar du, zabalagoa edo estuagoa, erakundeen eta kargu publikoen aginpide eremua herriarekiko? ? herritarrek nola obeditu behar diete agintariei? ? nola bideratu behar dira agindupekoen betekizunak eta disidentzia?; ? zein baldintza bete behar dira demokrazia izan ahal dadin?Ondorengo lerroetan ikusiko den bezala, zazpi galdera horien erantzunek bi une nagusi izan dituzte demokraziaren historian, eta, gauza bitxia, une batetik bestera hainbat mendetako tartea izan da. Lehen unea Atenasko demokraziarena izan zen, antzinako Grezian eratua. Bigarrena, gure aro honetako XIX. mendearen amaieran hasi zen, eta hori da demokrazia modernoa esaten zaiona, estatu demokratikoaren sorrerak ekarria. Eredu batetik besterako tarte horretan iragan ziren mendeetan demokrazia desagertu egin zen, besterik gabe, mapa politikotik.\nDemokrazia, bai antzinako Grezian eta bai sistema politiko modernoetan, uste nagusi batean dago oinarritua, boterea herriaren agintetik sortua denean baizik ez dela zilegia, eta herriaren onespena behar duela orobat, eta, hartara, hiritar guztiek prozedura demokratiko arautuen bidez parte hartzeak egiaztatzen duela onespen hori.\n?Herria?, inondik ere, ez Atenasko demokrazian ezta gaur egungoan ere, ez da izateedo batasun organiko bat, zeren herriaren zilegitasunak ezin baitu egon agintariak ez aho batez ez plebiszito bidez izendatzean oinarritua; oso bestela, herriaren boterea lortzeko, konfiantzazko prozedurak behar dira. Horregatik, herriaren bat etortzea edo onarpena ez da, berez, nahikoa halako sistema politiko bat demokratikoa dela esateko. Onarpen hori adierazteko prozeduren egokitasunaz baizik ezin daiteke sistema politiko bat demokratikoa izan.\nHorixe izan da hain zuzen Antzinako Greziatik orain arte demokraziak izan duen bilakaera, ideal demokratikoa gauzatu ahal izateko erabilitako prozeduretan gertatu diren aldaketena.\nAntzinako demokraziaren ezaugarriak\nDemokrazia hitzaren esanahia hitzez hitz eta zehaztasun osoz Greziako demokrazian gorpuztu zen bete-betean, K.a. IV.. endean Atenasen indarrean egon zen tankeran hain zuzen. Aristotelesen ideal politikotik abiatuta, antzinako Greziako demokrazia komunitatearen bizimodu gisa antolatu zuten, eta hari esker hiritar estatusa zuten pertsona guztiak berdintasun juridiko eta politikoaz balia zitezkeen, zeinek bere eginkizun publikoa betetzeko, alegia, aldi berean agintari eta agindupeko izateko, hiritar guztien ideiak plaza publikoan eztabaidaturik. Aristotelesek esana da gizabanakoa ?animalia politiko? bat dela, eta ikuspegi aristoteliko hori biltzen zuen eredu horren arabera, demokrazia da mekanismorik egokiena eta osoena hiritarrek politikan egiaz parte har dezaten, bai legegintzan eta bai auzilaritzan. Eredu horretan, hiritarren biltzarra esaten zaionak du burujabetza politikoa, eta herritarrek denen artean dute boterea beren eskuko komunitateari dagozkion gai orokor guztietan, eta irizpide informalen bidez hautatzen dituzte kargu publikoak, bai zuzenean aukeratuz, bai zozketaz, bai txandaketaz. Esan ere daiteke Atenasko demos-ak geroztik beste edozein herrik izan duena baino kratos(botere) gehiago izan zuela; aldi berean mikrodemokraziaren funtzionamendu sinesgarriak Greziako demokrazian iritsi zuen mailarik gorena, ezin baitu hori baino hedadura zabalagoan zuzen eta egoki inondik ere funtzionatu. Demos-a biltzen zenean Atenasko sistema ?udal? demokrazia gisako bat zen bete-betean, non hiritar milaka batzuek agoran adierazten baitzuten bere adostasuna edo desadostasuna.\nGreziako demos-a bilduta zegoenean, aho batez hartutako erabakiak ziren demokraziaren adierazpide nagusia; edonola ere, ?udal? maila hori sistemaren elementurik axalekoena besterik ez zen. Izan ere, sistema horren elementurik eraginkorrena ?denek batengan, eta batek denengan agintzeko? aukera ematen zuen mekanismoa zen, Aristotelesen hitzez baliatuz. Botereaz benetan baliatzen ziren, eta botereaorobat zegoen ia denen esku, kargu publikoetan txandakatze hori bizkorra zelako, eta, are gehiago, kargu gehienak zozketaz betetzen zirelako. Bi alderdi hauetan, hau da, autonomia kolektiboan eta banakako txandakatze bidezko gobernuan, Greziako demokrazia zuzeneko demokrazia izan zen, hiritarrek gobernuan zuzenean parte hartzean oinarritua.\nGreziako demokraziaren ezaugarri nagusiak hauek ziren:? hiritarrek zuzenean hartzen zuten parte botere politikoaren erabakietan, bitartekorik gabe; ? parte hartze hori hiritar izateari nahitaez zegokion betekizuna zen, komunitate jakin bateko kide zirenez; ? hiritarren biltzarra botere bat zen izatez, eta biltzar saio bakoitzean botere burujabea baliatzen zuen, legeak egiteko baliatu ere; ? botere burujabe horrek hiriko gai komun guztiak hartzen zituen bere baitan, interes politiko pribatuen eta interes politiko publikoen artean bereizketarik egin gabe, politikoa zen guztia publikoa ere bazelako; ? modu asko zeuden kargu publikoak hautatzeko; ? ez zegoen pribilejiozko bereizketarik hiritar arrunten eta kargu publikoak dituztenen artean; ? gizabanako berak ezin zuen botere politikoko kargu bera bi aldiz izan; ? agintaldiak laburrak ziren; ? zerbitzu publikoak ohorezkoak ziren, ez ziren dirutan ordaintzen.Greziako demokraziaren eredu honek askatasun politikoaren balioa sumatzeko oso modu berezia zeukan oinarrian, gaur egun askatasuntzat dugun horretatik oso bestelakoa inondik ere. Antzinatean, hiritar orok politikan parte hartzeko zuen betekizuna baitzen askatasuna, bere burujabetasun politikoa nahitaez erabili beharra alegia, gauza bitxia badirudi ere. Gizabanakoa, pertsona bakoitza, taldearen baitan zegoen atxikia, eta harexen mendean ziren pertsonaren izaera eta nortasuna ere. Jendearen interesek komunitatearen baitan zuten zentzua, ez beste inon; gizarte modernoetan estatu demokratikoa hiritarren interesak betetzeko dago, baina Grezian, botere politikoak berak zuen jendearen beharra, ez alderantziz. Horrek ez du esan nahi greziarrek askatasuna esaten ziotenik gaur egun gure gizartean zapalkuntza deitzen zaionari, baina oso kontuan hartzekoa da orduko askatasuna komunitate politiko lauso eta txiki samar bati estu-estu loturik zegoela, eta nekez konpara daitekeela gizarte hura gaur egungo estatuetako komunitate zabalekin, gaurko gizartean gizabanakoen askatasuna gizabanakoak botere publikoen aurrean duen eskubidea baita.\nGreziar hiritarrek politikan parte hartzeko zituzten moduen eta bideen egokitasuna ulertzeko, ondo gogoan izan behar dira Greziako demokraziaren baldintza orokorrak. Lehenik, Antzinatean demokrazia lurralde txiki samarretan nagusitu zen, estatu-hirietan (greziar demokrazia, berez, Atenasera zegoen mugatua), eta haietan elkarren arteko komunikazioa askoz handiagoa zen, eta erabakiak askoz zuzenago eta eraginkorrago kontrolatzen ziren. Bigarrenik, Atenasko demokrazian hiritar izateko irizpidea oso zorrotza zen, eta gutxiengo bati besterik ez zion ziurtatzen politikan parte hartzeko pribilejioa, gainerako guztiak talde horretatik kanpo zeuden, esklaboak ziren, eta lan egitera zeuden behartuak egitura politiko haien ekonomia mantentzeko.\nErromako Inperioaren garaian, esklabotasunaren aurkako borroka indarra hartuz joan zen neurrian, bi baldintza guztiz ere mugatzaile horiek ez ziren jadanik betetzen, eta demokrazia bera ere galdu zen, ezin betezko ideal bihurturik.\nDemokrazia modernoaren ezaugarriak\nDemokrazia modernoa Atenasko demokraziaren guztiz bestelakoa da, gauza nabarmena baita greziarren demokrazia mota hark ez duela gaurko gizarterako balio.\nGizarte politiko modernoak gizarte handiak dira, eta zenbat eta hiritar gehiago izan, orduan eta ezinago ahulak eta indarrik gabeak izaten dira zuzenean eta bitarteko politikorik gabe politikan parte hartzekoaukerak. Nazio-estatu modernoak lekuz eta lurraldez dituen ezaugarriek ere ez dute inolako biderik ematen demokrazia zuzenerako, zeren eta burujabetza ezin baita berez zertu den-denek parte hartzen ez badute: demos bat behar du, baina demos hori ezin da inongo plaza publikotan osoosorik bildu. Azkenik, kontuan hartu beharra dago greziar demokraziaren ?berehalakotasun? hori oso-oso lotua dagoela primitibismo politikoarekin: denak txandaka agintari izatea edo agintariak zozketa bidez hautatzea ez da, azken batean, eginkizun politikoen bereizte, banantze eta espezializazio maila txikiaren ondorioa baizik.Demokrazia modernoetan ordezkaritza politikoa da oinarria, ez ordea parte hartze politikoa bera, baina garbi dago ez duela parte hartze hori ukatzen. Hiritarrek ez dute boterea zuzenean bere esku izaten, ordezkari politikoei ematen diete boterearen ordezkaritza. Ez dago, beraz, burujabetza sistemarik, hiritarrek gobernuaren jarduera mugatzeko eta kontrolatzeko sistema bat baizik. Greziar demokrazia ?herriaren gobernua? zen, ?herriaren gainean zertua?, eta horixe zen hitzez hitz; demokrazia modernoan, berriz, ez dago horrelako lotura esturik agintarien eta agindupekoen artean.\nHortaz, hutsegite handia litzateke gaur egungo hauteskundeetako parte hartzea greziar hiritarraren parte hartze zuzenaren parean jartzea; eta are hutsegite handiagoa, inondik ere, ?zuzeneko demokrazia? esaten zaion horren mekanismoek (herri ekimenak, erreferendumak, etab.) gaur egungo demokraziaren eta Greziakoaren artean dagoen tarte ezin handiagoa bete dezaketela uste izatea. Gure demokrazia zeharkakoa da: hiritarren botere zuzena hauteskundeetara dago mugatua, herriaren ordezkari izango diren politikoak aukeratzera. Demokrazia modernoa arau eta prozedura multzo bat baizik ez da, konpromiso edoelkar hartze baten bidez gizarteko eta erakundeetako taldeek eta alderdiek beren arteko liskarrak bake bidez konpontzeko berariaz aukeratua.\nDemokrazia modernoaren ezaugarri nagusiak hauek dira: ? hiritarrek zeharka parte hartzen dute botere politikoaren erabakietan, eta bitarteko politikoak behar dituzte beren nahiak eta interesak bideratzeko; ? hiritarren parte hartze politikoa ez da nahitaezko betekizun bat, eskubide politiko bat baizik, botere publikoak errespetatu beharrekoa, nahiz agintariek hiritarra parte hartzera bultzatzeko joera izango duten beti; ? hiritarrek botere eratu bat aukeratzen dute, botere konstituziogileaz oso bestelakoa dena, zeren eta komunitate politiko bat eratzen den unean baizik ez baita definitzen botere konstituziogile hori; ? botere burujabeak interes publikoko gai politikoetan ditu bere mugak, eta hortik kanpo ez du zertan ariturik, alde batera utzi behar baititu hiritarren interes pribatuak, zeren eta argi eta garbi bereizirik baitaude gizarte zibila, gizabanakoaren interesari dagokion alorra, eta gobernu erakundeak, interes orokorraren ardura dutenak; ? modu bakarra dago kargu publikoak aukeratzeko: aldian aldiko hauteskundeak; ? pribilejioei dagokionez badago bereizkuntzarik hiritar arrunten eta kargudunen artean; kargudunen eskubide bereziei esker inork ezin baititu legebiltzarraren baimenik gabe ez atxilotu ez auzitara eraman, beren agintaldia bitartean; ? pertsona berak behin baino gehiagotan har dezake botere politikoko kargu bera; ? karguetako agintaldien muga hauteskundeetako botoek jarritakoa izaten da, ez besterik, salbuespenak salbuespen; ? zerbitzu publikoak modu profesionalean ordaintzen dira, zeren eta eginkizun publikoetan ari direnek lan bat egiten baitute, erabateko arduraldia eskatzen duena, eta halako prestakuntza tekniko bat baita ere.Ikusten den bezala, askatasun politikoaren balioa oso modu berezian sumatu izanean du oinarria demokrazia modernoak, antzinako Grezian askatasunaz zuten ideiaren oso bestela, inondik ere. Gaur egun, askatasuna indibiduala da, eta ?eskubide pertsonaletatik? eratorria da. Gizabanako modernoak ez du taldearen beharrik bere askatasuna berresteko, zeren eta,aitzitik, botere publikoak baitira hiritarrentzat existitzen direnak. Askatasun modernoa ez da askatasun positiboa (?zerbait egiteko askatasuna?), askatasun negatiboa baizik: ?Estatuko botereetatik kanpoko askatasuna?, alegia, gizabanakoak bere jarduera politikoa eta pertsonala egin ahal izateko askatasuna, botere publikoen egintzatik kanpo.\nDemokrazia modernoaren ordezkaritza mekanismoen bideragarritasuna ulertzeko, zein baldintza orokorretan oinarritzen diren aztertu beharra dago. Adituen ustez, hiru baldintza nagusik definitzen dute demokrazia modernoa. Lehen-lehenik, baldintza ekonomiko egokiak behar dira, alegia, sistema kapitalista arautu bat, aberastasuna gizabanakoen artean banatuko dela ziurtatuko duena. Bigarrenik, erdiko klase bat behar da, hiritartasun eskubide osoz estatu baten baitan gai publikoetan parte hartuko duena. Eta azkenik, politikari karismadunak behar dira, hiritarren aurrean ordezkari eginkizuna bete dezaten. Azter ditzagun, bada, banan-banan.\nGaur egungo joera nagusiak estu lotzen ditu demokraziarako baldintzak eta ekonomiaren eta gizartearen halako garapen maila bat; joera honen arabera, ?zenbat eta handiagoa izan nazio baten ongizate ekonomikoa, hainbat eta handiagoak dira demokrazia nazio horretan finkatzeko aukerak?. Hipotesi hori egiaztatzera joz ekonomiaren aurrerabidea neurtzen duten indizeen bidez, nabarmen ikusiko da batez besteko aberastasun, industrializazio, hiritartze, eta hezkuntza maila askoz handiagoak direla herrialderik demokratikoenetan.\nAlabaina, estatistiketako batez bestekoei begiratu beharrean kasu partikularrak aztertzen badira, ez dago korrelaziorik demokraziaren eta garapen ekonomikoaren artean, zeren eta aberastasun handiaren eta miseria gorriaren artean oso esparru zabala baitago inork beretzat hartua ez duena, eta edozein sistema politiko ager daiteke bertan. Gainera, korrelazio bat ez da, inondik ere, kausa lotura bat; are gehiago, demokraziaren eta ongizate ekonomikoaren artean halako kausa lotura bat badagoela onarturik ere, artean ezin jakin herrialde bat bere aberastasunagatik den demokratikoa, edo demokraziagatik den aberatsa. Herrialde batzuetan demokrazia industrializazio orokorra heldu aurretik iritsi izan da; eta beste batzuetan, aldiz, industrializazioak berak eragotzi izan du demokrazia heltzea.\nHorrelako egoeretan, badago esatea hazkunde ekonomikoa oinarri ona izaten dela demokrazia hazteko, ez ordea demokrazia ezartzeko.\nDemokrazia modernoak erdiko klase baten beharra du, talde independentez eta borondatezko elkartez eratua, horiek baitira estatu bateko gizarte zibil demokratikoaren alderdirik biziena eta aktiboena.\nErdiko klase hori ez da klase aberatsenen aurka eratu, ezta talde behartsuenen aurka ere, ez baitu sorburu bakarra, sorburu zabala baizik: demokraziak gizarte talde hori ahalik eta handiena izan dadin bultzatzen du, hala ere talde horren helburua ez da hiritar burujabe soila izatea, burujabetza hori erabiltzea baizik bere ordezkariak hautatzeko. Eta inon ez da demokrazia modernorik bideratu estatu modernoaren izatean bertan babestutako erdiko klaserik gabe.\nBaldintza ekonomiko eta sozialekin batera, baldintza huts-hutsik politiko bat ere ezinbestekoa du demokrazia modernoak, ordezkarien gidaritza, alegia. Gure sistema politikoetan goitik beherako harremana baita nagusi erabakiak hartzeko eta hiritarren onespena lortzeko, harreman horrexek eragiten du, ezinbestez, gidaritzaren beharra.\nOngizate ekonomikoa edo erdiko klaseak kultura demokratikoa izatea funtsezko ezaugarri objektiboak dira sistema politiko moderno bat mantentzeko, luzaroan ezaugarri gisa iraun izanak hala frogatzen baitu, baina demokraziak, eraginkorra izango bada, gaitasun eta dohain handiko gidaritza behar du, lehen-lehenik eta beste edozer baino gehiago. Eta baldintza objektiboak zenbat eta ahulagoak izan, orduan eta nabarmenagoa izaten da gidaritzaren premia.\nEsanak esan, ez dirudi demokrazia modernoaren baldintza horiek berdinak direnik ez herrialde guztietan, eta ezta ere herrialde berak izan ditzakeen egoera guztietan.\nEsate baterako, oso kontu desberdinak dira demokrazia politiko bat hobetzea, edo demokrazia ezartzea. Izan ere, ez klase sistema irekia, ez balio sistema berdintasunean oinarritua, ez industri gizartea, ez eta balio demokratikoak dituzten gidariak dira ezinbesteko baldintzak demokraziak aurrera egin dezan edo demokrazia herrialde batean sor dadin. Baldintza esaten zaien horiek demokraziak ondo funtzionatzen duela esan nahi dute, eta, beraz, demokraziaren ondoriotzat har daitezke, demokraziaren aldez aurreko baldintzatzat bainoago. Arazoa ez da bakarrik ez dagoela baldintzarik demokraziaren arrakastari ezinbestean loturik denik, zeren eta kontua baita baldintza horiek guztiek alderdi historiko bat dutela, alegia, baldintza nagusi guztiak segida baten baitan aztertu behar dira, haien hurrenkera eta tempo-a aintzat harturik. Hala, adibidez, baldintza «objektiboak» (ekonomiazkoaketa gizartezkoak) ez dira hain garrantzitsuak demokrazia abian jartzeko, nola diren bai gidaritza eraginkor baten borondate finkoa eta bai hiritarren itxaropen multzoa bideratzeko ahalmena, hala sistema demokratikoak itxaropen horiek bere baitan har ahal izan ditzan, gainezka egin gabe. Horrexek desorekatzen eta hondatzen du hain zuzen sistema politiko bat, eta demokrazia bereziki, alegia, bat-batean hiritarren itxaropenak eta nahiak indar handiz gora egiteak eta sistema politikoak, berriz, horiek asetzeko gai ez izateak.\nDemokraziaren bilakaera etorkizunean\nMunduko toki gehienetan demokrazia modernoak arestian aipatu diren hiru baldintza horiek behar ditu etorkizunik izango badu: gutxieneko ongizate ekonomikoa, estatu demokratiko bakoitzean erdi mailako hiritar klase bat izatea, eta gidaritza sendoak, ordezkari politikoak hautatzeko prozedura demokratikoaren zilegitasuna sendotuko dutenak. Hala eta guztiz ere, hiru baldintza horiek ez dira behin betikoak, zeren eta betekizun horiek gero eta nekezago betetzen baitira mundu osoko sistema politikoan, asko eta asko dira-eta aurrerabidean diren herrialde demokratikoak baldintza horiek ezin beterik dabiltzanak, nahiz, hala ere, beren sistema demokratikoak indarrean dauzkaten.\nArgi eta garbi dago estatu berriak eta aurrerabidean diren nazioak demokratikoak izan daitezkeela, nahiz eta hargatik ez duten iristerik izan mendenbaldeko demokraziek historian, ekonomian, gizartean eta kulturan iritsia duten maila bera. Izan ere, ez zen inoiz munduan estatu demokratiko bat bera sortuko, baldin eta hasiera-hasieratik beretzat iritsi nahi izan balitu modernizazio bidean diren estatu batzuek ustez iritsi nahi omen dituzten helburu goren horiek. Demokraziak mundu osoan aurrera egingo badu, nahitaez gutxitu beharko dira gobernu bidegabe eta tiranoak, eta ahalik eta gehien zabaldu eta indartu ordea gizaki bakoitzaren errespetuaren eta zuzentasunaren alde egingo duten jokabide gizalegezkoak, alegia, politikak, azken finean, gizakiaren neurrira behar du egina.\nGero eta argiago dago, hortaz, demokrazia modernoak iraungo badu, bakarra duela iraute horretarako behar duen baldintza politiko ezinbestekoa: prozedura finkatu beharra; alegia, hauteskunde sistema bat behar da nahitaez, haren bidez eratuko den sistema politikoak zuzentasunez, bidezkotasunez eta arduraz jokatzera behartu ditzan agintariak.